America aa eku viyafaarige araarunthah hallu kuran thayyaaru: China | Mihaaru\nއެމެރިކާގެ ރައީސް ޑޯނަލްޑް ޓްރަމްޕާއި ޗައިނާގެ ރައިސް ޝީ ޖިންގްޕިން ޖީ20 ސަމިޓުގައި | ފޮޓޯ: ބީބީސީ\nއެމެރިކާއާ އެކު ވިޔަފާރީގެ އަރައިރުންތައް ހައްލުކުރަން ތައްޔާރު: ޗައިނާ\n31 ޑިސެމްބަރ 2018 - 15:34\nއެމެރިކާ އާއި ޗައިނާގެ ވިޔަފާރީގެ އަރައިރުންތަކަށް ހައްލެއް ގެނެސްދިނުމަށް، ދެ ގައުމު އެކުގައި މަސައްކަތްކުރަން ތައްޔާރުކަމަށް ޗައިނާއިން ބުނެފި އެވެ.\nޗައިނާއިން ބުނީ އެމެރިކާ އާއި ޗައިނާގެ މެދުގައި މި މަހު ކުރިޔަށް ގެންދިޔަ ޖީ20 ސަމިޓުގައި މަޝްވަރާކުރި ކަންކަމާމެދު ފިޔަވަޅު އަޅަން ކަމަށެވެ. އެ ދެ ގައުމުގެ މެދުގައި ޓްރޭޑްގެ މަޝްވަރާތައް ކުރިޔަށް ގެންދިއުމަށް ހަމަޖެހިފައިވަނިކޮށެވެ.\nއާޖެންޓީނާގައި މި މަހު ބޭއްވި ބައްދަލުވުމުގައި އެ ދެ ގައުމުން ވަނީ ވިޔަފާރީގެ މައްސަލަތައް ހައްލުކުރުމަށް ހުރިހާ ޓެރިފެއް 90 ދުވަހުގެ މުއްދަތަށް ހުއްޓާލުމަށާއި، އިތުރު ޓެރިފެއް ތައާރަފް ނުކުރަން ވަނީ ނިންމައިފަ އެވެ.\nމިކަމާ ބެހޭ ގޮތުން އެމެރިކާގެ ރައީސް ޑޮނަލްޑް ޓްރަމްޕް ވަނީ ޓުވީޓެއް ކުރައްވައު، ޗައިނާގެ ރައީސާ އެކު ރަނގަޅު މަޝްވަރާއެއް ކުރެވުނު ކަމަށް ފާހަގަކުރައްވައިފަ އެވެ. އަދި މި މަޝްވަރާތައް މިފަދަ ގޮތަކަށް ކުރިޔަށް ގޮސްފިނަމަ، ދެ ގައުމަށް ވެސް ބޮޑު ކުރިއެރުމެއް ލިބޭނެ ކަމަށް ޓްރަމްޕް ވިދާޅުވި އެވެ.\nވިޔަފާރީގެ އަރައިރުމުގައި ދެ ގައުމުގެ ވިޔަފާރިތަކަށް ބޮޑު ގެއްލުމެއް ކުރިމަތިވި އިރު އެންމެ ބޮޑަށް ގެއްލުންވެފައިވަނީ އޮޓޯ އިންޑަސްޓްރީ އާއި ޓެކްނޮލޮޖީގެ ދާއިރާ އަދި ދަނޑުވެރިކަމުގެ ދާއިރާއަށެވެ.\nއިމްޕޯޓްކުރާ މުދަލުން ދެ ގައުމުން ވެސް ބޮޑެތި އަދަދުތަކުން ޓެކްސް ނަގަން ފެށުމުން ދެ ގައުމަށް ވެސް އިގްތިސާދީ ބޮޑު ގެއްލުމެއް ކުރިމަތިވެފައިވާ ކަމަށް އިކޮނޮމިސްޓުން ބުނެ އެވެ. މިއީ ދެ ގައުމުގެ ދެމެދުގައި އުފެދިފައިވާ ހިޔާލު ތަފާތުވުންތަކަށް ހައްލެއް ހޯދުމަށް އެމެރިކާގެ ރައީސް ޑޮނަލްޑް ޓްރަމްޕާއި ޗައިނާގެ ރައީސް ޝީ ޖިންގް ޕިންގާ ދެމެދު އެއްބަސްވުމަކާ ހަމަޔަށް އައުމަށް ބާރަކަށް ވެދާނެ ކަމަށް ވަނީ ބެލެވިފަ އެވެ.\n200ބިލިއަން ޑޮލަރުގެ ޓެކްސް ނަގާނެކަމުގެ އިންޒާރުދީފި


Addu city in ithuru 29 meehaku covid ah positive vejje - Hali News\nއައްޑޫސިޓީން އިތުރު29 މީހަކު ކޮވިޑަށް ޕޮޒިޓިވް ވެއްޖެ\n05 March 2022, 23:56\nއައްޑޫ ސިޓީން އިތުރު 29 މީހަކު މިއަދު ކޮވިޑަށް ޕޮޒިޓިވް ވެއްޖެއެވެ. މިއަދު ޕޮޒިޓިވްވި 29 މީހުންގެ ތެރޭގައި ހިމެނެނީ 28 ދިއްވެއްސަކާއި ބިދޭސީއެކެވެ.\nމިއަދު ޕޮޒިޓިވްވި މީހުންގެ ތެރެއިން ހިތަދޫން ޕޮޒިޓިވްވީ 19 މީހެކެވެ. އެއީ 8 ޑައިރެކްޓް ކޮންޓެކްޓަކާއި ފުލޫކުލިނިކަށް ދެއްކި7މީހަކާއި4ސަވައިލަން ސާމްޕަލެވެ. މަރަދޫއިން ޕޮޒިޓިވްވި ދެ މީހުންނަކީ ވެސް ސަވައިލަންސް ސާމްޕަލެވެ. ފޭދޫން ޕޮޒިޓިވްވީ ޓްރެވެލް ސާމްޕަލެކެވެ. މީދޫން ޕޮޒިޓިވްވި މީހަކީ ޑައިރެކްޓް ކޮންޓެކްޓެކެވެ.\nއައްޑޫގެ އެކްޓިވް ކޭސްތަކުގެ މިހާރުގެ ޖުމްލައަކީ 438 އެވެ. އެއީ ހިތަދޫގައި ތިބި 142 މީހަކާއި މަރަދޫގައި ތިބި 73 މީހަކާއި މަރަދޫފޭދޫގައި ތިބި 29 މީހަކާއި ފޭދޫގައި 55 މީހަކާއި ހުޅުދޫގައި 64 މީހަކައި މީދޫގައި 75 މީހެކެވެ.\nމިއަދު ޕޮޒިޓިވްވި 29 މީހުންނާއެކު އައްޑޫން ޕޮޒިޓިވްވި މީހުންގެ ޖުމްލަ އަދަދު ވަނީ 7620 އަށް އަރައިފައެވެ. 7166 މީހަކު ވަނީ ބަލީން ފަސޭހަވެފައެވެ. އޭގެ ތެރޭގައި މިއަދު ދޫކޮށްލި 55 މީހުން ހިމެނެއެވެ. މި ބަލީގައި 16 މީހަކު ވަނީ ނިޔާވެފައެވެ. އައްޑޫގައި އަދިވެސް 95 ޑައިރެކްޓް ކޮންޓެކްޓުން އެބަތިއްބެވެ.


ތިނަދޫގައި ޕީސީއާރު ޓެސްޓް ކުރެވޭގޮތްހަދަނީ | Sandhaanu\nތިނަދޫގައި ޕީސީއާރު ޓެސްޓް ކުރެވޭގޮތްހަދަނީ\nގދ.ތިނަދޫ އަބްދުއްސަމަދު މެމޯރިއަލް ހޮސްޕިޓަލްގައި ޕީސީއާރު ޓެސްޓް ހެދުމުގެ އިންތިޒާމް ހަމަޖައްސުމުގެ މަސައްކަތް ފަށައިފިއެވެ.\nއެ ހޮސްޕިޓަލުގައި ބެހެއްޓުމަށް މަސައްކަތްކުރަނީ ދުވާލެއްގެ މައްޗަށް 300 ސާމްޕަލް ޓެސްޓު ކުރެވޭނެ މެޝިނެކެވެ.\nމިހާތަނަށް 4780 ސާމްޕަލް އެރަށުން ނަގައިފައިވާއިރު ދުވާލެއްގެ މައްޗަށް މިހާރު ނަގަމުންދާ ސާމްޕަލްތަކުގެ ތެރެއިން 20 އިންސައްތަ ބައްޔަށް ޕޮޒިޓިވްވަމުންދާކަމަށް އެރަށު ހޮސްޕިޓަލުން ބުނެއެވެ.\nއެ ހޮސްޕިޓަލުން ބުނީ ސާމްޕަލްތައް މާލެ ފޮނުވައިގެން ރިޕޯޓްލިބެން ދެ ދުވަސްވަރު ވާ ކަމަށާ، ނަމަވެސް އެ ހޮސްޕިޓަލުގައި ޕީސީއާރް މެޝިން ގާއިމްކުރުމުން ސާމްޕަލްތަގެ ނަތީޖާ އެންމެ ގިނަވެގެންވެސް 24 ގަޑިއިރުގެ ތެރޭގައި ލިބިގެން ދާނެކަމަށެވެ.\nހޮސްޕިޓަލުން މައުލޫމާތު ދޭގޮތުގައި މި ހާރުކުރިއަށްދަނީ ޕީސީއާރު ޓެސްޓް ހަދަން ބަހައްޓާ މެޝިންގެ ސެޓަޕް ހެދުމުގެ މަސައްކަތެވެ. އަންނަ ހަފްތާގެ ތެރޭގައި މިމެޝިން ތިނަދޫއަށް ލިބޭނެކަމަށް ލަފާކުރެވޭކަމަށް ހޮސްޕިޓަލުން ބުނެއެވެ.\nތިނަދޫގައި މިވަގުތު ކޮވިޑް-19 އެކްޓިވް 223 އެކްޓިވް ކޭސް އޮތްއިރު 288 މީހުން ވަނީ ބަލިން ފަސޭހަވެފައެވެ. މިހާތަނަށް ޖުމްލަ 511 މީހަކު ވަނީ ކޮވިޑަށް ޕޮޒިޓިވް ވެފައެވެ.\nޕޮޒިޓިވް މީހުންގެތެރެއިން5މީހަކު ކޯވިޑް ފެސިލިޓީގައި އެޑްމިޓްކޮށްގެން ފަރުވާދެމުންދާއިރު ރަށުތެރެއަށް ހަލުވިކަމާއެކު ކޮވިޑް ކޭސްތައް ދަނީ އިތުރުވަމުންނެވެ.\nތިނަދޫގެ އާއ އެއަތޮޅުގެ ފަރެސްމާތޮޑާ އަދި ގައްދޫވެސް ވަނީ މޮނީޓަރިންނަށް ލާފައެވެ. އަބްދުއްސަމަދު މެމޯރިއަލް ހޮސްޕިޓަލުން ބުނީ ކޮވިޑް ކޭސްތައް އަތޮޅުތެރޭގައިވެސް އިތުރުވަމުންދާތީ ތިނަދޫގައި ޓެސްޓް ހެދުމުގެ ނިޒާމެއް ގާއިމު ވުމުން މުޅިއަތޮޅަށްވެސް ވަރަށްބޮޑު ފަސޭހަވާނެކަމަށެވެ.


Partey, Arsenal ah badhalu vejje - AO News\nޕާޓޭ، އާސެނަލަށް ބަދަލުވެއްޖެ\nއާސެނަލަށް ބަދަލުވި ތޯމަސް ޕާޓޭ. --ފޮޓޯ: ގެޓީ އިމޭޖަސް\nއެތުލެޓިކޯ މެޑްރިޑަށް ކުޅެމުން އައި ގާނާގެ އިތުބާރު މިޑްފީލްޑަރު ތޯމަސް ޕާޓޭ، އިނގިރޭސި ކްލަބު އާސެނަލަށް ބަދަލުވެއްޖެއެވެ.\nއާސެނަލުން ޕާޓޭގެ ސޮއި ހޯދީ، އެތުލެޓިކޯއާއެކު ހަދާފައިވާ އެއްބަސްވުން އުވާލުމަށްޓަކައި ދައްކަންޖެހޭ 50 މިލިއަން ޔޫރޯ (45 މިލިއަން ޕައުންޑް) ދެއްކުމަށް އެއްބަސްވެގެންނެވެ. މިއާއެކު ޕާޓޭ ވަނީ އާސެނަލް އާއެކު ހަތަރު އަހަރު ދުވަހުގެ އެއްބަސްވުމެއްގައި ސޮއިކޮށްފައެވެ.\nއާސެނަލުން ޕާޓޭގެ ސޮއި ހޯދާފައިމިވަނީ މި ފަހަރުގެ ޓްރާންސްފާ ބާޒާރުގައި އެ ޓީމުން ގެނައުމަށް އެންމެ ބޮޑަށް މަސައްކަތްކުރި ފްރާންސްގެ އޮލިމްޕިކް ލިޔޯންގެ އުއްމީދީ މިޑްފީލްޑަރު ހުސާމް އޮއާރް އެ ޓީމުގައި މަޑުކުރަން ނިންމުމުންނެވެ. މީގެކުރީން، އާސެނަލްގެ ކުރީގެ ކޯޗު އުނައި އެމެރީ ވެސް އެ ޓީމަށް ޕާޓޭ ގެނައުމަށް ވަނީ މަސައްކަތްކޮށްފައެވެ. އޭރު އެތުލެޓިކޯ އިން ވިއްކަން ކީ އަގު ބޮޑުކަމުން އާސެނަލަށް ގެނެވޭގޮތެއްނުވިއެވެ.\nމިހާރު އުމުރުން 27 އަހަރުގެ ޕާޓޭ، އެތުލެޓިކޯގެ ޔޫތު ޓީމާ ގުޅުނީ 2012 ވަނަ އަހަރުގައެވެ. އޭނާ ވަނީ އެތުލެޓިކޯ އަށް ކުޅެދިން 188 މެޗުގައި 16 ލަނޑުޖަހާފައެވެ. އަދި އެތުލެޓިކޯގައި ހޭދަކުރީ ދުވަސްވަރު ލޯން އުސޫލުން ރެއާލް މަޔޯކާގެ އިތުރުން އަލްމޭރިއާ އަށް ވަނީ ކުޅެފައެވެ. އޭނާ ވަނީ އެތުލެޓިކޯ އާއެކު ޔުއެފާ ޔުރޮޕާ ލީގާއި، ޔުއެފާ ސުޕަ ކަޕް ވެސް ކާމިޔާބުކޮށްފައެވެ. މީގެއިތުރުން، ޕާޓޭ ވަނީ ގާނާގެ ގައުމީ ޓީމަށް ކުޅެދިން 26 މެޗުގައި ނުވަ ގޯލް ޖަހާފައެވެ.\nޕާޓޭގެ އިތުރުން އާސެނަލުން ވަނީ ޗެލްސީގެ ބްރެޒިލް މިޑްފީލްޑަރު ވިލިއަން އާއި ލިއްލޭ އިން ބްރެޒިލްގެ ޑިފެންޑަރު ގެބްރިއެލް މެގަލޭޝްގެ ސޮއި ހޯދާފައެވެ. އަދި މިދިޔަ ސީޒަނުގައި ރެއާލް މެޑްރިޑްގެ ލޯން އެއްބަސްވުމެއްގެ ދަށުން އެ ޓީމަށް ކުޅުނު ޑެނީ ސެބާޔޯސް ވެސް ވަނީ މި އަހަރު ވެސް އާސެނަލަށް ގެނެސްފައެވެ. މީގެއިތުރުން، އާސެނަލުން ވަނީ އެ ޓީމުގެ ކެޕްޓަން ޕިއޭ-އެމެރިކް އޮބާމަޔަން އާއި ބުކާޔޯ ސާކާ އަދި ގެބްރިއެލް މާޓިނެއްލީގެ ކޮންޓްރެކްޓް އާކޮށްފައެވެ.\nމި ފަހަރުގެ ޓްރާންސްފާ ބާޒާރުގައި އާސެނަލުން ދޫކޮށްލި ކުޅުންތެރިންގެ ތެރޭގައި އުރުގުއޭގެ މިޑްފީލްޑަރު ލޫކަސް ޓޮރޭރާ އާއި ފްރާންސްގެ 21 އަހަރުން ދަށުގެ ޓީމަށް ކުޅެމުން އަންނަ މިޑްފީލްޑަރު މަޓެއޯ ގެންޑޫޒީ ހިމެނެއެވެ. އެއް ސީޒަނުގެ ލޯނެއްގެ ދަށުން އެތުލެޓިކޯ އަށް ޓޮރޭރާ ބަދަލުވިއިރު، ގެންޑޫޒީ ބަދަލުވީ ޖަރުމަނުގެ ހާތާ ބާލިން އަށެވެ.\n? @Thomaspartey22 has joined us from Atletico Madrid onalong-term contract#NoThomasNoPartey\nކުޅިވަރުއާސެނަލްއިނގިރޭސި ޕްރިމިއާ ލީގުއެތުލެޓިކޯ މެޑްރިޑްދުނިޔެތޯމަސް ޕާޓޭޓްރާންސްފާ ހަބަރު


98 ކިލޯ ޑްރަގް މައްސަލަ: ދޫކޮށްލި ދެމީހުން ބަންދުކުރަން ހައިކޯޓުން އަމުރުކޮށްފި\n98 ކިލޯގެ ޑްރަގް އަތުލައިގަތް އޮޕަރޭޝަނުގެ ތެރެއިން\nރާއްޖެއަށް މިދިޔަ އަހަރު އެތެރެކުރި 98 ކިލޯގެ ޑްރަގް މައްސަލައިގައި ހައްޔަރުކޮށްފައި ތިއްބައި ސ. ހިތަދޫ މެޖިސްޓްރޭޓް ކޯޓުން ދޫކޮށްލި ދެ މީހުން ބަންދުކުރުމަށް ހައިކޯޓުން އަމުރުކޮށްފި އެވެ.\nކަނޑުމަގުން އައްޑޫއަށް އެތެރެކުރަނިކޮށް މިދިޔަ އޮކްޓޫބަރު މަހު އަތުލައިގަތް 98 ކިލޯގެ ޑްރަގް މައްސަލައިގައި 10 މީހަކަށް ވަނީ ދައުވާކޮށްފަ އެވެ. އޭގެ ތެރެއިން ދެ މީހަކު ދޫކޮށްލާފައި ވަނީ ކޮވިޑް-19ގެ ސަބަބުން އެމީހުން ކޯޓަށް ހާޒިރުކުރެވެން ނެތްކަމަށް ކަރެކްޝަނަލް ސާވިސް އިން އެންގުމުންނެވެ.\nއެ ދެ މީހުންގެ ބަންދު މުރާޖައާ ކުރުމަށް ބޭއްވި ޝަރީއަތުގެ މަޖިލީހުގައި ހިތަދޫ ކޯޓުން ނިންމާފައިވަނީ ބޭސްފަރުވާގެ ކަންކަން ބެލުމަށާއި، އެ ދެ މީހުން ކޯޓަށް ހާޒިރު ނުކުރެވޭ ފަދަ ސިއްހީ ސަބަބެއް އޮޮތްތޯ ބެލުމަށް އެޗްއާރްސީއެމްގެ މައްޗަށް ކޯޓުން ނެރުނު އަމުރަށް އެ ކޮމިޝަނުން ތަބާވެފައި ނުވާ މައްސަލަ ބެލުމަށެވެ.\nއެހެންވެ، ދައުލަތުގެ ފަރާތުން އެ މައްސަލަ ވަނީ ހައިކޯޓުގައި އިސްތިއުނާފް ކޮށްފަ އެވެ. ދައުލަތުން އެދިފައި ވަނީ އެ ދެމީހުން ދޫކޮށްލުމަށް ދަށު ކޯޓުން ނެރުނު އަމުރު ބާތިލުކޮށް އެމީހުން ޝަރީއަތް ނިމެންދެން ބަންދުކޮށްދިނުމުގެ އަމުރަކަށެވެ. އަދި ކޯޓު އަމުރަށް ނުކިޔަމަންތެރިވީ ކަމަށް ބުނެ އެޗްއާރްސީއެމްގެ މައްސަލަ ބަލަން ނިންމި ނިންމުން ވެސް ބާތިލުކޮށްދިނުމަށެވެ.\nހައިކޯޓުން އިއްޔެ ކުރި ހުކުމުގައި ބުނީ ކޮވިޑްގެ ސަބަބުން އެމީހުން ކޯޓަށް ހާޒިރު ނުކުރެވުނު ނަމަވެސް ވީޑިއޯ ކޮންފަރެންސް މެދުވެރިކޮށް ޝަރީއަތް ކުރިއަށް ގެންދިއުމުގެ ފުރުސަތު އެބައޮތް ކަމަށެވެ.\nއޭގެ ތެރެއިން އެކަކަށް ޑޮކްޓަރުގެ ލަފައާ އެކު ބޭސްފަރުވާގެ ހިދުމަތް ލިބެމުންދޭތޯ ކަށަވަރުކުރުމަށް އެޗްއާރްސީއެމްގެ މައްޗަށް ދަށު ކޯޓުން އަމުރެއް ނެރުނެވެ. އެ މައްސަލައިގައި ދައުވާ ލިބޭ އިތުރު މީހަކު ކޮވިޑް-19 އާއި ގުޅިގެން ކޯޓަށް ހާޒިރު ކުރެވެން ނެތް ކަމަށް ކަރެކްޝަނަލް ސާވިސް އިން އެންގި އެވެ.\nކޯޓުން ނެރުނު އަމުރަށް އެޗްއާރްސީއެމުން ކިޔަމަންތެރިނުވާ ކަމަށް ބުނެ ހިތަދޫ ކޯޓުން ވަނީ އެ ކޮމިޝަންގެ މައްސަލަ ބަލަންވެސް ނިންމާފަ އެވެ.\nހައިކޯޓުގެ ހުކުމްގައި ބުނެފައިވަނީ ބަންދުގައި ތިބި ދެ މީހުން ދޫކޮށްލުމަށް ދަށު ކޯޓުން އަމުރުކޮށްފައިވަނީ އެޗްއާރްސީއެމްގެ މައްޗަށް ނެރުނު އަމުރާ އެއްގޮތަށް އަމަލުކޮށްފައި ނުވާތީ، އެކަމަށް ޖަވާބުދާރީ ކުރުވުމަށް ކަމަަށް ބެލެވޭ ކަމަށެވެ. އެކަމަކު އެއްވެސް މުއައްސަސާއެއް ޖަވާބުދާރީ ކުރުވުމަށް ބަންދުގައި ހުރި މީހަކު ކޯޓުން ދޫކޮށްނުލެވޭނެ ކަމަށް ހުކުމްގައި ފާހަގަކޮށްފައިވެ އެވެ.\nޝާހިދުގެ ކޮޓަރިކޮޅުގެ ބޭރުގައި ދިވެހި ދިދަ ބަހައްޓައިފި\nނަމަވެސް ބަންދުގައި ތިބި މީހުންގެ ހާލަތު ބެލުމަށް ނެރެފައިވާ އަމުރަކީ އެޗްއާރްސީއެމް އަށް ރައްދުވާ މައްސަލައެއް ކަމަށާއި، އެ ކޮމިޝަނުގެ މައްޗަށް އެފަދައިން ކޯޓު އަމުރެއް ނެރެވޭނެތޯ ބެލެވޭނީ އެ ކޮމިޝަނުން ބައިވެރިވާ މައްސަލައެއްގައި ކަމަށްވެސް ހުކުމުގައި ބުނެ އެވެ.\nދަށު ކޯޓުން އެޗްއާރްސީއެމްގެ މައްސަލަ ބަލަން ނިންމުމުން އެ ކޮމިޝަނުން ވަނީ އެ މައްސަލަ ޖުޑިސަލް ސާވިސް ކޮމިޝަން (ޖޭއެސްސީ) އަށް ހުށަހަޅާފަ އެވެ.


Thimarafushi assessment nimmijje, ehen rahthaku ge fashany\nތިމަރަފުށީގެ އެސެސްމެންޓް ނިމިއްޖެ، އެހެން ރަށްތަކުގެ ފަށަނީ\nވިއްސާރާގައި މާލޭގެ މަގެއް މަތީ ފެން ބޮޑުވެފައި - އަވަސް ފޮޓޯ: އަހުމަދު ޝުރާއު\nމިދިޔަ ހަފުތާ ތެރޭގައި ކުރި ވިއްސާރާގައި އެންމެ ބޮޑު ގެއްލުމެއްވި ތ. ތިމަރަފުއްޓަށް ލިބުނު ގެއްލުންތައް ބެލުމަށް ނޭޝަނަލް ޑިޒާސްޓާ މެނޭޖުމެންޓުން ހަދާ އެސެސްމެންޓް ނިންމާލައިފި އެވެ. މި އެސެސްމެންޓްގައި އެ ރަށުގެ 70 ވަރަކަށްގެ ވަނީ ބަލާފަ އެވެ.\nޑިފެންސް މިނިސްޓަރު އާދަމް ޝަރީފް އުމަރު މިއަދު ވިދާޅުވީ، ތިމަރަފުށީގެ ގެއްލުންވި ގެތަކުގެ އެސެސްމެންޓް ހަދާ ނިންމާލެވިފައިވާ ކަމަށާއި، ވިއްސާރާގައި ގެއްލުންވި ތ. އަތޮޅުގެ އިތުރު ރަށްތަކުގެ އެސެސްމެންޓް ހެދުމުގެ މަސައްކަތް ފަށަން މިހާރު ތައްޔާރުވެފައިވާ ކަމަށެވެ. މިނިސްޓަރު ވިދާޅުވީ، އެސެސްމެންޓް ހަދާނީ ސަރުކާރުގެ މުއައްސަސާތަކާ ގުޅިގެން ކަމަށެވެ.\nމިދިޔަ ހަފުތާ ކުރި ވިއްސާރާގައި އެންމެ ބޮޑު ގެއްލުމެއް ތ. އަތޮޅަށްވެފައިވާއިރު، އެ އަތޮޅުގެ ހިރިލަންދޫ އާއި ވޭމަންޑޫ އަދި ކިނބިދޫއަށް ވެސް ވަނީ ގެއްލުންތަކެއްވެފަ އެވެ. މީގެއިތުރުން މ. މުލި، ގއ. ވިލިނގިލި، އއ. އުކުޅަސް، ލ. ކުނަހަންދު، ލ. ފުނަދޫ، ލ. ގަން، ސ. ފޭދޫ، ސ. ހިތަދޫ، ދ. މީދޫ، ދ. ކުޑަހުވަދޫ، އއ. ބޮޑުފުޅަދޫއަށް ވެސް އެކިވަރުގެ ގެއްލުންތައްވެފައިވެ އެވެ.\nމިނިސްޓަރު މީގެކުރިން ވިދާޅުވެފައިވަނީ، ވިއްސާރާގައި ގެއްލުންވި ގޭގެއަށް ސަރުކާރުން މާލީ އެހީ ދެއްވާނެ ކަމަށެވެ. އެ އެހީ ދޭނީ އެސެސްމެންޓްތައް ނިމުމުން ކަމަށް ވެސް މިނިސްޓަރު ވިދާޅުވެފައިވެ އެވެ.\nމާލޭގައި ބިމު އަޑީގައި ފެން ރައްކާކުރަނީ\nއުދައިގެ ގެއްލުން ހަތަރު މިލިއަނަށް އަރާނެ


MP Shifaau Anehkkaaves MDP ah Soyekohffi - Ihavandhoo.com\nJune 01, 2022 18:00\nއެމްޕީ ޝިފާއު އަނެއްކާވެސް އެމްޑީޕީއަށް ސޮއެކޮށްފި\nއިހަވަންދޫ ދާއިރާގެ އިއްޒަތްތެރި މެމްބަރު، މުހައްމަދު ޝިފާއު (ބުލްބުލް) އަނެއްކާވެސް ވެރިކަންކުރާ އެމްޑީޕީއަށް ސޮއެކޮށްފިއެވެ. އެބޭފުޅާ މިއަދުވަނީ އެމްޑީޕީ މެމްބަރޝިފް ފޯމެއްގައި ފިންގަރ ޕްރިންޓް ޖައްސަވާ މަންޒަރު ފެންނަ ފޮޓެއެއް އާންމުކުރައްވާފައެވެ. އިލެކްޝަން ކޮމިޝަނުގެ ރަޖިސްޓްރީއަށް ބަލާއިރު އެބޭފުޅާއަކީ އެއްވެސް ސިޔާސީ ޕާޓިއެއްގައި ރަޖިސްޓްރީ ކޮށްފައިވާ ބޭފުޅެއް ނޫނެވެ. ނަމަވެސް އެމްޑީޕީއިން ބަލަހަށްޓާ އެޕާޓީގެ ދަފުތަރުގައި އެބޭފުޅާގެ ނަން އެބައޮތެވެ.\nޝިފާއު ވިދާޅުވީ އެބޭފުޅާ މިހާތަނަށް ދެފަހަރެއްގެ މަތިން އެމްޑީޕީ މެމްބަރޝިފް ފޯމް ފުރާފައިވާނެކަމުގައެވެ. އިހަވަންދޫ ދާއިރާގެ ކުރީގެ މެމްބަރު އަހްމަދު އަބުދުﷲ އެމްޑީޕީ އިހަވަންދޫ ދާއިރާގެ ރައީސަކަށް ހުރިއިރު އެބޭފުޅާއަކީ ނައިބް ރައީސް ކަމަށާ، އަދި މަޖްލިސް އިންތިހާބުގެކުރިންވެސް އެމްޑީޕީއަށް ވަންނަން ފޯމް ފުރިނަމަވެސް އިލެކްޝަން ކޮމިޝަނުގައި އޮންނަ ޕާޓީގެ ދަފުތަރަށް ހަމަ ނުވަދެވެނީކަމަށް ޝިފާއު ވިދާޅުވިއެވެ.\n2019 ވަނަ އަހަރުއޮތް މަޖިލިސް އިންތިހާބުގައި ޝިފާއު ވާދަކޮށްފައިވަނީ އެމްޑީޕީ ޓިކެޓްގައެވެ. އެއްވެސް ޕާޓީއެއްގެ މެމްބަރެއްކަމަށް އިލެކްޝަން ކޮމިޝަނުގެ ދަފުތަރުގައި ނެތްބޭފުޅަކަށް އެމްޑީޕީ ޓިކެޓްގައި ވާދަކުރުމުގެ ފުރުސަތު އިލެކްޝަން ކޮމިޝަނުން ދިނީ ކީއްވެކަމެއް ނޭގެއެވެ. އަދި ހަމައެހެންމެ ރައްޔިތުންގެ މަޖިލީހުގައިވެސް އެމްޑީޕީގެ މެމްބަރެއްގެ ހައިސިއްޔަތު، އެބޭފުޅާއަށް ދޭސަބަބާއިމެދު ސުވާލުއުފެދެއެވެ.\nބައެއް ފަރާތްތަކަށްނޭގި ސިޔާސީ ޕާޓީތަކަށް ވައްދާ މައްސަލަ ބޮޑުވެފައިވާއިރު، ސިޔާސީ ޕާޓީތަކަށް މެންބަރުންގެ ގޮތުގައި ވަންނަން ހުށަހަޅާ މީހުންގެ ނަންތައް އިލެކްޝަންސް ކޮމިޝަނުން ޢާމުކުރުމަށްފަހު ފޯމުތަކުގެ ސައްޙަކަން ކަށަވަރުކުރުމަށް އާންމުކޮށް ހުޅުވާލުމަށް ވަނީ ނިންމާފައެވެ. އިލެކްޝަނުން ފޯމުތަކުގެ ސައްޚަކަން ކަށަވަރު ކުރުމަށް ހުޅުވާލާއިރު، ޕާޓީތަކަށް އަލަށް ވަނުމަށް ހުށަހެޅި މީހުން ފުރިހަމަ ނަމާއި ދިވެހި ރައްޔިތެއްކަން އަންގައިދޭ ކާޑުގެ ފަހު ތިން އަދަދު ވަނީ އާންމުކޮށްފައެވެ. އިލެކްޝަނުން ވަނީ ޝަކުވާއެއް އޮތޯ ބެލުމަށްޓަކައި، ޕާޓީތަކުން ހުށަހަޅާފައިވާ ފޯމުތަކުގެ ވެރިންގެފޯނަށް މެސެޖެއް ފޮނުވާފައެވެ.\nއިލެކްޝަނުން މިގޮތަށް އާންމުކޮށް އިއުލާންކޮށްގެން ހުޅުވާލި ފުރަތަމަ 373 ފޯމަށް އެއްވެސް ޝަކުވާއެއް ލިބިފައިނުވެއެވެ. މެމްބަރުންނަށް ނޭގި ޕާޓީ ބަދަލުކުރާ މައްސަލައަކީ ހައްލު ހޯދުމަށް އޮތް ބޮޑު މައްސަލައެއްގެ ގޮތުގައި އިލެކްޝަންސް ކޮމިޝަނުންވެސް ގަބޫލު ކުރެއެވެ.\nހއ. އިހަވަންދޫ އެމްޑީޕީ މެންބަރު ޝިފާއު


SunOnline: Community fund in Kandoodhoo thundi gai picnic sarahadheh\nކޮމިޔުނިޓީ ފަންޑުން ކަނޑޫދޫ ތުނޑީގައި ޕިކްނިކް ސަރަހައްދެއް\nއައިޝަތު ފަރީޙާ 13 Dec 2020, 10:59\nކަނޑޫދޫ ތުނޑީގައި ގާއިމްކުރި ޕިކްނިކް ސަރަހައްދު -- ފޮޓޯ: ބީއެމްއެލް\nބޭންކް އޮފް މޯލްޑިވްސްގެ "އަހަރެންގެ ބޭންކް ކޮމިއުނިޓީ ފަންޑު" ގެ ދަށުން ތ. ކަނޑޫދޫގެ ތުނޑީކޮޅުގައި ޕިކްނިކް ސަރަހައްދެއް ތަރައްގީކޮށް ބޭނުންކުރަން ފަށައިފިއެވެ.\nއެ ރަށުގެ ގިނަ ރައްޔިތުން މިހާރުވެސް ދަތުރު ދިއުމަށް ބޭނުން ކުރާ ސަރަހައްދު މިހާރު ވަނީ ހިޔާވާނެ ގޮތަށް އަތިރިމަތީގައި ކުޑަ ޖަހައި، ހަޓް ހަދައި، ޖޯލިފަތި ބަހައްޓައި، އުނދޯލި ގެއެއް ވެސް ހަދައި، އެތަނަށް ދާ މީހުންނަށް ހިތްހަމަ ޖެހިލައިގެން ތިބެވޭނެ ގޮތަށް ހަދައިފައެވެ.\nމީގެ އިތުރުން ދަތުރު ގޮސް އުޅޭ ފަރާތްތަކަށް ބާބަކިއު ހެދުމަށާއި ކައްކާ ކެއުމަށް ހާއްސަ ތަނެއް އަދި ކަސްރަތު ކުރުމަށް ހާއްސަ ތަނެއްގެ އިތުރުން ރަށުގެ ރައްޔިތުންނަށް ބޭނުންކުރެވޭނެހެން ވަޅެއް ވެސް ވަނީ ބަހައްޓައިފައެވެ.\nއެސަރަހައްދު އިތުރަށް ފެހިކުރުމަށްޓަކައި 30 ރުކާއި އިތުރު ގަސްވެސް އިންދާފައިވާއިރު ތުނޑިއަށް ދަތުރު ދާ ފަރާތްތަކުން ކުނި އުކާލުމަށް ޑަސްބިންވެސް ބަހައްޓާފައި ވެއެވެ.\nކޮމިޔުނިޓީ ފަންޑުގެ އެހީގައި އެ މަސައްކަތް ކުރި ކަނޑޫ ސްޕޯޓްސް ކްލަބުން ބުނީ ރަށުގެ ތުނޑި ޕިކްނިކް ސަރަހައްދެއްގެ ގޮތުގައި ތަރައްގީކުރުމުގެ އެންމެ ބޮޑު މަގުސަދަކީ އާއިލީ އަދި އެކުވެރިކަމުގެ ގުޅުންތައް ބަދަހިކޮށް އެއްބައިވަންތަ މުޖުތަމައުއެއް ބިނާކުރުން ކަމަށެވެ. އަދި މުސްތަގުބަލުގައި އެތަން އިތުރަށް ތަރައްގީކޮށް އަވަށްޓެރި ރަށްތަކުގެ ރައްޔިތުންނަށްވެސް އެ ސަރަހައްދު ބޭނުން ކުރެވޭނެހެން ބޭއްވުމަށް މަސައްކަތް ކުރާނެ ކަމަށެވެ.\nބީއެމްއެލް ކޮމިއުނިޓީ ފަންޑަކީ އަމިއްލަ ފަރުދުންނާއި ހިލޭ ސާބަހަށް މަސައްކަތްކުރާ ޖަމިއްޔާތަކުން ރަށްރަށުގައި ހިންގަން ބޭނުންވާ ޕްރޮޖެކްޓްތަކަށް މާލީ އެހީތެރިކަން ފޯރުކޮށްދިނުމަށް ހުޅުވާލެވިފައިވާ ފަންޑެކެވެ. މިދިޔަ އަހަރު ބޭންކުން ތައާރަފްކުރި މި ފަންޑުގެ ދަށުން މިހާތަނަށް ރާއްޖޭގެ 30 ރަށެއްގައި ޕްރޮޖެކްޓް ހިންގުމަށް މާލީ އެހީތެރިކަން ވަނީ ފޯރުކޮށްދެވިފައެވެ.\nއިޖުތިމާއީ ހިޔާތަކުގެ "ފުރާޅު" ވަރުގަދަކުރަނީ\nރަށަށް ބަދަލުވާން ބޭނުންްނަމަ ކުރިމަތިލާން ހުޅުވާލައިފި\nރަށަށް ބަދަލުވާ މީހުންނަށް 3،000 ރުފިޔާގެ އެލަވެންސެއް


Skai, hanimaadhoo, kulab korals adhi hirimaradhoo semeeah\nސްކައި، ހަނިމާދޫ، ކުލަބް ކޮރަލްސް އަދި ހިރިމަރަދޫ ސެމީއަށް\nހދ އަތޮޅު ފުޓްބޯޅަ މުބާރާތުގެ ސެމީއިން ސްކައި، ހަނިމާދޫ، ކުލަބް ކޮރަލްސް އަދި ހިރިމަރަދޫ ޖާގަ ހޯދައިފި އެވެ.\nހަނިމާދޫއިން4ޕޮއިންޓާއެކު ގުރޫޕްގެ އެއްވަނަ ހޯދިއިރު، ސްކައި އިން ވަނީ4ޕޮއިންޓާއެކު ގުރޫޕް ބީ ގެ އެއްވަނަ ހޯދާފަ އެވެ. ސްކައިން ޒިޒްގެޒްއާ ކުޅުނު މެޗު 1-1 އިން އެއްވަރުވިއިރު މެޗުގެ6ވަނަ މިނެޓްގައި ހިރަފުސްގެ ޒުވާން ފޯވާޑް އިފްރާން އަބޫބަކުރު (އިއްޕަ) ވަނީ ލަނޑެއް ޖަހައި ހިރަފުސްއަށް ލީޑު ނަގައިދީފަ އެވެ.\nޒިގްޒެގްއަށް ސެމީއަށް ދިއުމަށްޓަކައި މޮޅެއް މަޖްބޫރުވެފައި އޮތްއިރު ފުރަތަމަ ހާފު ނިމުމުގެ ކުރިން ޒިގްޒެގްގެ ހަސަން އަލީ (ބައްޑެ) ވަނީ ބޮލުން ލަނޑެއް ޖަހައި ނަތީޖާ ހަމަހަމަކޮށްފަ އެވެ.\nދެވަނަ ހާފު މެޗުގެ ތެރެއިން ކޮންމެވެސް ވަރަކަށް ހަމަނުޖެހުން ހިނގާފައިވާއިރު ރެފްރީގެ ނިންމުންތަކާ ވަނީ ކުޅުންތެރިން އަދި އޮފިޝަލުން ވަނީ ހިތްހަމަ ނުޖެހުން ފާޅުކޮށްފަ އެވެ. މި މެޗުގައި ހިރަފުސްގެ އިބްރާހިމް ތޯއިފް (ރޮނާ) އަށް ވަނީ ސީދާ ރަތް ކާޑެއް ދައްކާފަ އެވެ.\nއިއްޔެ ކުޅުނު މެޗުގައި ކުލަބް ކޮރަލްސް އިން ކުލަބު ތިލަދުންމައްޗާއި ދެކޮޅަށް ކުޅެ މެޗު ކާމިޔާބުކުރީ 3-1 އިންނެވެ. މި މެޗުގައި ކޮރަލްސްއިން ލީޑު ނެގީ އަސްވަދު ރަޝީދު (އަސްލޭ) ހާފުގެ މެދަކާ ހިސާބުން އަރިމަތިން ފޮނުވާލި ހިލޭ ޖެހުމެއް ކާމިޔާބުކޮށްގެންނެވެ. އޭގެ ކުޑައިރުކޮޅެއް ފަހުން ކޮރަލްސްގެ މުހައްމަދު ނައުޝާދު (ނައުޓީ) ވަނީ އިތުރު ލަނޑެއް ޖަހައި ލީޑު ފުޅާކޮށްފަ އެވެ.\nދެވަނަ ހާފު ފަށައިގެން ނައުޓީ ވަނީ އިތުރު ލަނޑެއް ޖަހައި ނަތީޖާ 3-0 އަށް ބަދަލުކޮށްލާފަ އެވެ. މި މެޗުގެ ފަހުކޮޅު ތިލަދުންމަތިން ވަނީ ލަނޑެއް ޖަހައިފަ އެވެ.\nމި ނަތިޖާއާއެކު ކުލަބް ކޮރަލްސް އަށް2މެޗުން6ޕޮއިންޓް ލިބުނުއިރު ތިލަދުންމަތި އަށް ދެވަނަ ލިބުނީ3ޕޮއިންޓާ ފައިދާ0ގޯލާ އެކު އެވެ. އަދި ގުރޫޕް އޭ ގެ ދެވަނަ ހިރިމަރަދޫއާ ހުރިހާ ގޮތަކުން އެއްވަރުވުމުން ސެމީއަށް ދިޔަ ޓީމު ކަނޑައެޅިގެންދިޔައީ ރޭ އޮތް ގުރުއަތުލުމަކުންނެވެ.\nމި މުބާރާތުގެ ފުރަތަމަ ސެމީގައި މި މަހުގެ 30 ވަނަ ދުވަހު ސްކައި އަދި ހަނިމާދޫ ބައްދަލުކުރާއިރު ދެވަނަ ސެމީގައި މި މަހުގެ 31 ވަނަ ދުވަހު ބައްދަލު ކުރާނީ ކުލަބް ކޮރަލްސް އަދި ހިރިމަރަދޫ އެވެ.


LIVE: Covid-19 Ge Fahuge Mauloomaath - Vaguthu\nއަރަބި ގައުމުތަކުގެ ހާލަތު ގޯސްވެދާނެ ކަމުގެ ބިރު ބޮޑުވަނީ - 19 ގަޑިއިރު ކުރިން\n"ކޮވިޑް-19" ގެ ފަހުގެ މައުލޫމާތު\nMiskitheh Gai Huri Fund Fotteh Falhaalaifihttps://t.co/UrF5Ya1e70\n— Vaguthu Online (@VaguthuOnline) February 15, 2020\nޖަޕާނުން އަނެއްކާވެސް އިތުރު3މީހަކު ވައިރަސް އަށް ޕޮސިޓިވް ވެއްޖެ. މިއާއިއެކު މިއަދު އެކަނި އެ ގައުމުން ޕޮސިޓިވް ވި މީހުންގެ އަދަދު ވަނީ 12 އަށް އިތުރުވެފަ.\nMillionaire Aku Inaane Anhenaku Hoadhany!https://t.co/061tWEwkeB\nBREAKING : Japan In Ithuru9Meehaku Covid-19 Ah Positive Vejje https://t.co/rgk6ncUFjK\nCovid-19: Japan gai Quarantine Koffaivaa Cruiseliner in Ithuru 67 Meehaku Positive Vejjehttps://t.co/DrJd7yaAEk\nދުނިޔޭގައި ހަލުވިކަމާ އެކު، ފެތުރެމުން އަންނަ ކޮވިޑް-19 ޖެހިގެން ފްރާންސުން މީހަކު މަރުވެއްޖެއެވެ.\nކޮވިޑް-19 ޖެހިގެން ފްރާންސުން މީހަކު މަރުވެއްޖެ\nމެލޭޝިއާ އިން އެންމެ ފަހުން ކޮރޯނާ ވައިރަސް ޖެހުނު އަންހެން މީހާއަކީ އެ ގައުމުގައި ދިރިއުޅޭ ޗައިނާ މީހެއް. ރިޕޯޓުތައް ބުނާ ގޮތުގައި އޭނާ އަށް އެ ބަލި ޖެހިފައި ވަނީ ޖެނުއަރީ 22 އިން 30 ޗައިނާގައި އުޅުމަށް ފަހު، އެނބުރި މެލޭޝިއާ އަށް އައި ފަހުން.\nމެލޭޝިއާގައި ކޮރޯނާ ވައިރަސް އެންމެ ފަހުން ޖެހުނު ފިރިހެން މީހަކީ ޗައިނާގެ ގުއަންޒޫ އަށް އުފަން ވިޔަފާރިވެރިއެއް. އެމީހާ ޓެސްޓް ކުރުމަށްޓަކައި ހޮސްޕިޓަލަށް ގެންދިއުމުން ކޮރޯނާ ވައިރަހަށް ވަނީ ޕޮޒިޓިވްވެފައި.\nމެލޭޝިއާގައި އިތުރު ދެ މީހެއްގެ ގައިން ކޮރޯނާ ވައިރަސް ފެނިފައިވާ އެ ގައުމުގެ ދައުލަތުގެ މީޑިއާ އިން ބުނެފި. އެހެންވެ، މެލޭޝިއާ އިން ކޮރޯނާ ވައިރަސް ޖެހުނު މީހުންގެ އަދަދު މިހާރު ވަނީ 21 އަށް އަރާފައި. އެންމެ ފަހުން، ކޮރޯނާ ވައިރަސް ޖެހުނީ މެލޭޝިއާގައި އުޅުނު ޗައިނާ ދެ މީހެއްގެ ގައިން ކަމަށްވޭ. ކޮރޯނާ ވައިރަސް ޖެހުނީ 27 އަހަރުގެ ފިރިހެނެއް ގައިންނާއި 32 އަހަރުގެ އަންހެނެއް ގައިން.\nމިހާތަނަށް ދުނިޔެއިން ކޮރޯނާ ވައިރަސް ޖެހުނު މީހުންގެ ޖުމްލަ އަދަދު ވަނީ 67105 އަށް އަރާފައި. އަދި މަރުވި މީހުންގެ އަދަދު 1526 ގައި އުޅޭއިރު ބަލިން ސަލާމަތްވެފައި ވަނީ 8351 މީހުން.\nމިއަދު ތައިލޭންޑުން ކޮރޯނާ ވައިރަސްގެ އިތުރު ކޭސް އެއް ފެންމަތިވެފައިވާއިރު، އެޤައުމުން މިހާތަނަށް ވައިރަސް ޖެހުނު 14 މީހަކަށް ފަރުވާ ދިނުމަށްފަހު ދޫކޮށްލާފައިވާ ކަމަށް އެޤައުމުގެ އޮފިޝަލުން ބުނޭ.\nތައިލޭންޑުން ކޮރޯނާ ވައިރަސް ޖެހިފައިވާ އިތުރު ބަޔަކު ފެނިއްޖެ. މިއާއެކު މިހާރު އެޤައުމުން ކޮރޯނާ ވައިރަސް އަށް ޕޮޒިޓިވްވި މީހުންގެ ޖުމްލަ އަދަދު ވަނީ 34 އަށް އަރާފައި.\nއެންމެ ފަހުން ތައިލޭންޑުން ކޮރޯނާ ވައިރަސް އަށް ޕޮޒިޓިވް ވެފައިވަނީ އެޤައުމުގެ އުމުރުން 35 އަހަރުގެ އަންހެނެއް. އޭނާއަކީ މެޑިކަލް ވޯކަރެއް. އޭނާއަށް ވައިރަސްގެ އަސަރު ކޮށްފައިވަނީ ވައިރަސް ޖެހިގެން ފަރުވާދެމުންދިޔަ ބަލި މީހެއްގެ ފަރާތުން.\nCorona Virus Jehunu Health Wokerun Ge Adhadhu 1700 Ah Araifihttps://t.co/xMckwShgP6\nކެނެޑާއިން "ކޮވިޑް-19" އަށް ޕޮޒިޓިވް ވެފައިވާ އިތުރު މީހަކު ފެނިއްޖެ. އެޤައުމުން މިހާތަނަށް މި ވައިރަސް ޖެހުނު މީހުންގެ އަދަދު މިއާއި އެކު ވަނީ 8 އަށް އަރާފައި. އޭގެތެރެއިން އެކަކު ވަނީ ބަލިން ސަލާމަތްވެފައި.\nމިހާރު އެންމެ ހަލުވިކަމާއެކު "ކޮވިޑް-19" ފެތުރެމުންދާ ޗައިނާގެ ހުބޭއި ޕްރޮވިންސުގެ އިތުރުން އެޤައުމުގެ އެހެން ސަރަޙައްދުތަކުން އިއްޔެ އެކަނިވެސް އިތުރު 193 މީހަކު ވަނީ މި ވައިރަސް އަށް ޕޮޒިޓިވް ވެފައި. އަދި އޭގެ ތެރެއިން ތިން މީހަކު މަރުވެފައިވާ ކަމަށް ޗައިނާގެ ނޭޝަނަލް ހެލްތު ކޮމިޝަނުން ބުނެފައިވޭ.\nCovid-19: 67100 Ahvure Gina Meehun Positive Ve, Maruvi Meehun Ge Adhadhu 1500 Ah Araifihttps://t.co/TU60ByxLm2\n"ކޮވިޑް-19"ގެ ޝިކާރައަކަށްވެ ޗައިނާގެ ހުބޭއި ޕްރޮވިންސުން އިއްޔެ 139 މީހަކު މަރުވެއްޖެ. އެ ޕްރޮވިންސުން އިއްޔެ އެކަނިވެސް 2420 މީހަކު މި ވައިރަސް އަށް ޕޮޒިޓިވް ވެފައިވޭ. މި އަދަދާއެކު ހުބޭއި ޕްރޮވިންސުން މިހާތަނަށް ފެންމަތިވި "ކޮވިޑް-19" ގެ ކޭސް ތަކުގެ އަދަދު މިހާރު ވަނީ 54406 އަށް އަރާފައި. މީގެ ތެރެއިން 8276 މީހެއްގެ ހާލު ސީރިއަސް. އަދި 1876 މީހަކު ދަނީ މަރާއި ހަނގުރާމަ ކުރަމުން.\nކޮވިޑް-19 ޖެހިގެން މަރުވި މީހުންގެ އަދަދު މިއަދު ވަނީ 1486 އަށް އަރާފައެވެ. އަދި ވައިރަސް ފެނުނު ހުރިހާ ސަރަހައްދަކުން ވައިރަސް އަށް ޕޮޒިޓިވްވި މީހުންގެ ޖުމްލަ މިހާރު ވަނީ 65100 ފަހަނައަޅައި ގޮސްފައެވެ.\nBREAKING NEWS: Maruvi Meehunge Adhadhu 1486 Ah Araifihttps://t.co/lpMx6B9MOS\n— Vaguthu Online (@VaguthuOnline) February 14, 2020\nމިއަދު މިސްރުން ވެސް ވަނީ ކޮރޯނާވައިރަސް އަށް މީހަކު ޕޮޒިޓިވް ވެފައެވެ. މިއީ ނުރައްކާތެރިކަން އިތުރު ވަމުން އަންނަ ކަމުގެ ނިޝާނެއް ކަމަށް އޮފިޝަލުން ވިދާޅުވެއެވެ.\nBREAKING NEWS: Misrun Covid-19 Fenijjehttps://t.co/pqqiHiTvZ7\nއިތުރު ޚަބަރުތަކާއި ޚަބަރުތަކުގެ ތަފްސީލް "ވަގުތު" ބްލޮގް އިން ފެންނާނެއެވެ.\nLIVE: Covid-19 Ge Fahuge Mauloomaathhttps://t.co/pPL5eJntpS\n— Vaguthu Online (@VaguthuOnline) February 13, 2020\nމާލޭ ގެއެއް ކަރަންޓީން ކުރެވުނީ އޮޅިގެން\nކޮވިޑް-19: ބެލްޖިއަމް އިން ކުޑަ އަންހެން ކުއްޖަކު މަރުވެއްޖެ\nފެބުރުއަރީ 15, 2020 07:43


Islam Dheenaai Hilaaf 50 Item Eh Nahthaalaifi - Vaguthu\nއިސްލާމްދީނާއި ހިލާފު 50 އައިޓަމެއް ނައްތާލައިފި\n2 އަހަރު ކުރިން ( ޖެނުއަރީ 22, 2019 )\nރާއްޖެ އެތެރެކޮށްފައިވާ އިސްލާމްދީނާއި ހިލާފު 50 އައިޓަމެއް ކަސްޓަމްސް އިން މިއަދު ނައްތާލައިފިއެވެ.\nމީގެ އިތުރުން ކަސްޓަމްސްގެ ބެލުމުގެ ދަށުގައި ހުރި ގިނަ އަދަދެއްގެ ބަނގުރަލާއި އޫރުމަސް އަދި ސިނގިރޭޓު ވެސް މިއަދު ވަނީ ނައްތާލާފައެވެ.\nމި ތަކެތި ނައްތާލާފައިވަނީ ކ. ތިލަަފުށީ ކުނި ނައްތާލާ ސަރަޙައްދުގައި މިއަދު ކަސްޓަމްސް އޮފިސަރުންނާއި މީޑިއާގެ ހާޒިރުގައެވެ.\nއިސްލާމްދީނާއި ހިލާފު 50 އައިޓަމެއް ނައްތާލާފައިވާ ކަމަށް ކަސްޓަމްސް އިން ވިދާޅުވި ނަމަވެސް ތަފްސީލެއް ދެއްވާފައެއް ނުވެއެވެ. އެހެންކަމުން އެއީ ކޮން ބާވަތެއްގެ އެއްޗެހިތަކެއް ކަމެއް ސާފެއް ނުވެއެވެ. އަދި އެތަކެތި ރާއްޖެ އެތެރެކުރި ތާރީޚެއް ވެސް ސާފެއް ނުވެއެވެ.\nމި ތަކެއްޗަކީ ކަސްޓަމްސްގެ އާންމު ގަވާއިދުގެ 264 ވަނަ މާއްދާ އާއި 423 އަދި 424 ވަނަ މާއްދާގެ ދަށުން ރާއްޖެއަށް އެތެރެކުރަން އުޅެނިކޮށް ހިފެހެއްޓޭ މަނާތަކެތި ކަސްޓަމްސްއިން ނައްތާލުމުގައި ޢަމަލުކުރާނެ އުޞޫލުގެ ދަށުން ނައްތާލެވުނު ތަކެއްޗެވެ.\nއެކިއެކި ސަބަބުތަކާހުރެ ކަސްޓަމްސްގައި ހިފެހެއްޓިފައި ހުންނަ ތަކެތި ކަނޑައެޅިފައިވާ އުޞޫލުގެ ދަށުން ނައްތާލެވިދާނެކަމަށް ކަސްޓަމްސްގެ އާންމު ގަވާއިދުގައި ބަޔާންކުރެވިފައިވެއެވެ.\nއަތުލައިގަތް މިޔަރު އުރަހަތައް ހުރީ އެންޒީގެ ފޮށިގަނޑުތަކެއްގައި، ޑިކްލެއާކުރީ އެންޒީއަކުން ނޫން\nމާރިޔާގެ އާރުކާޓީކަމުގައި ދިފާއީ ވުޒާރާ އާ މިސްރާބަކަށް، ހެޔޮ ފާލެއް!\nޖެނުއަރީ 22, 2019 23:02\n53. ޢާނިޔާ ދަ އަގްލީ ދައިތަ\nޖެނުއަރީ 22, 2019 23:42\nތީ ހުސް ފޮށިތަކެއްނޫންކަން ކިހިނެތް އިނގެނީ.. އެތެރޭގައި ހުރީ ކޯޗެއް..؟\nޖެނުއަރީ 23, 2019 00:56\nމުޅިން ނުބައި އެއްޗެހި ތަކެއް ތި ނައްތާލީ. އަސްލު\nއެއްޗެހި ހުރީ އަދި. އެންމެ ފުރަތަމަ ކެނެރީގެ ޔަހޫދީ\nޖެނުއަރީ 23, 2019 01:12\nތިޒާތައް ތިކަންތައްތައް ކުރުމުން ކަސްޓަމްސް އަށް ފާޑު ކިއުން އަމާޒު ވާނެއެވެ. ސަބަބުތައް ވަރަށް ގިނައެވެ. ކުޑަކުޑަ މިސާލެއް ބުނެލަން ހެއްޔެވެ. ކަސްޓަމް އިން މިވެނި ދުވަހެއްގައި އަތުލައިގަތް 100 ކިލޯގެ ހިރޮއިން މަސްތުވާ ތަކެތި އަތުލައިގަތް ކަމަށް މީޑިއާގައި ރިޕޯރޓްކުރުމަށްފަހު ނައްތާލި ތަކެތީގެ ތެރޭގައި މި ދެންނެވި ތާރީޙު ގައި އަތުލައިގަތް މަސްތުވާ ތަކެތި ނައްތާލިކަން އެނގެން ނެތުމުންނެވެ. މިހެންކަމުން އަތުލައި ގަތް ތަކެތީގެ ތާރީޙު ތަކާއި އަދަދު ތައް އެ އެއްޗެއްގައި ލޭބަލް ކުރުމަށްފަހު އެއީ ކޯޗެއްކަން އެނގޭނެ ގޮތައް މީޑިއާގެ ކުރިމަތީގައި ތިކަން މި ދެންނެވި ގޮތައް ކުރާނަމަ އޯކޭ އޭ ބުނެވިދާނެއެވެ. މި ނޫން ގޮތަކަށް ކުރާނަމަ ތިޔަ މުއައްސަސާ އަށް ރައްޔިތުން ޝައްކު ކުރުމުގެ އިނގިލި ދިއްކުރާނެއެވެ.\nޖެނުއަރީ 23, 2019 07:40\nމިސަރުކާރުގެނައީ ލާދީނީ މީހުން މިރާއްޖޭގައި %100 އިސްލާމުން ތިބޭތީ އެކަމާ ކަންބޮޑުވެ މިކަމުގައި ރާއްޖޭގެ މަންދޫބަކީ ކެނެރީގޭ ނަޝީދު، މީނަ ފުރަތަމަ މިނިވަންކަމޭ ކިޔާގެއްލުވާލީ އެއްބަިވަންތަކަން، ދެން ޢިލްމުވެރިންގެ އަގުވައްޓާލީ ދެންވަރަށް ފަސޭހަވާނެ ބޯކާލަން މީ ޔަހޫދީންގެ ރޭވުން ވީމާ މިފަދަ ލާދީނީ އެއްޗެހި އެތެރެވާލެއް މިސަރުކާރުގަ ގިނަވާނެ ނަމަވެސް މީޑީޔާ އޮތީ އެމްޑީޕީއަތުގަވީމަ މިވާހަކަ ދެއްކުން ކުޑަވާނެ\nޖެނުއަރީ 23, 2019 08:00\nހެހެހެ ދެން ނައްތާލަންޖެހޭ ލިސްޓްތަ\nޖެނުއަރީ 23, 2019 08:31\nއޯ ޯ ޯ ދީނީ ސަރުކާރު ފެނޭތަ އެބަ؟ ކެކެކެ. އަމައްޔާއި.\nޖެނުއަރީ 23, 2019 08:33\nއިސްލާމްދީނާއި ހިލާފު 50 އައިޓަމް އެކަނި! ދިރިދިރި ތިބި "އައިޓަމް" ތަކޯ؟\nޖެނުއަރީ 23, 2019 08:40\nމިތަކެތި އެތެރެކުރާ މީހުނަށް އެއްވެސް މާއްދާއެއްގެ ދަށުން އަދަބެއްލިބިފައިވޭތޯ ނޫސްވެރިއަކު ބަކައިދީބަލަ.


China kunfunithakun saafu vai vikkanee!\nޗައިނާ ކުންފުނިތަކުން ސާފު ވައި ވިއްކަނީ!\nބެއިޖިންގެ ޖައްވު ނުސާފު ދުވަހެއްގައި މަތިންދާބޯޓެއް އެރަށް މަތިން އުދުހެނީ. ފޮޓޯ: ރޮއިޓާސް\nޗައިނާގެ ވެރިރަށް ބެއިޖިންގައި ދިރިއުޅޭ ބައެއް މައިން ބަފައިން ހެނދުނު ހޭލާފައި ފުރަތަމަ ކުރާ އެއް ކަމަކީ އެމީހުންގެ ދަރިން ނޭވާ ލަނީ ސާފު ވައިގެ ތެރެއަށްތޯ ބެލުމެވެ. އެރަށުގެ ވައި އެހާވެސް ނުސާފެވެ. އަބަދުހެން ޖައްވު އޮންނަނީ ދުމުގެ ސަބަބުން އަނދިރިވެފަ އެވެ.\nސިނާއީ މަސައްކަތްތައް ގިނަ ކަމުން ޗައިނާގެ ގިނަ ސަރަހައްދުތަކަކަށް ކުރިމަތިވެފައިވާ ތިމާވެށީގެ އެ މައްސަލައަށް ހައްލެއް ހޯދައި ދިނުމަށް ޗައިނާގެ ކުންފުނިތަކުން ވަނީ އާ ކަންތައްތައްކުރަން ފަށާފަ އެވެ. ފުޅި ފުޅީގައި ބަންދުކޮށްގެން ސާފު ވައި ވިއްކުމަކީ އެފަދަ އެއް ކަންތަކެވެ. ޗައިނާ ސަރުކާރުގެ ކުންފުންޏަކުން 48 ޔުއާން ( 6.95 ޑޮލަރު) އަށް ފުޅިއެއްގެ މަގުން ވިއްކާ ވައިފުޅި ތަކަކަށް އަޅާ ފައި ހުންނާނީ ޖަންގަލީގެ ސާފު ވައި ކަމަަށް އެކުންފުނިން ބުނެ އެވެ.\n"ޝާންޒީ ޕްރޮވިންސްގެ ނިންގްޑޮންގް ފޮރެސްޓް ޕާކްގައި އަހަރެމެން ފެކްޓްރީއެއް ހަދައިފިން. ދެން [ޖަންގަލިން] ސީދާ ފުޅިފުޅިއަށް ވައި އަޅަނީ،" ސާންކިން ފޮރެސްޓް އިންޑަސްޓްރީގެ ސޭލްސް މެނޭޖަރު ޒާއީ ވެންޖުން ރޮއިޓާސް އަށް ވިދާޅުވެފައި ވެއެވެ.\nނޭވާލާން ޖެހޭ ވައިގެ ނުސާފުކަމާ ހެދި މީހުންނަށް ކުރިމަތިވެފައިވާ ކަންބޮޑުވުމަށް ލުޔެއް ހޯދައި ދިނުމުގެ ގޮތުން ޗައިނާގެ ކުންފުނިތަކުން ތަފާތު ގިނަ އުފެއްދުންތަކެއް ވިއްކަ އެވެ. އެގޮތުން ވައިސާފު ކުރުމަށް ކަރުގައި އަޅާ ހާރުތަކާއި އެފަދަ ސްޓޮކިންސް ތަކާއި ވައި ސާފުކުރާ ނިޒާމުތައް ހަރުކޮށްފައިވާ ތޮފި ފަދަ ބާވަތްތައް ކުންފުނިތަކުން ވިއްކައެވެ.\nޗައިނާ ޕާލަމެންޓްގެ ޖަލްސާއެއްގައި ވާހަކަފުޅު ދައްކަވަމުން އެ ގައުމުގެ ބޮޑުވަޒީރު ލީކެކިއާން ބުދަ ދުވަހު ވިދާޅުވެފައި ވަނީ އެ ގައުމުގައި ވައި ނުސާފުވުން ކޮންޓްރޯލް ކުރެވެން ޖެހޭނެ ކަމަށެވެ. "ނޫކުލައިގައި އުޑު ފެނުމަކީ އަގު ބޮޑު ކަމަކަށް ވެގެން ނުވާނެ" ކަމަށް އޭނާ ވަނީ ވިދާޅުވެފަ އެވެ.\nޗައިނާގެ ސްކޫލަކުން ގައިދުރުކަމަށް މޮޅު ގޮތެއް\nލޮކްޑައުން ނެގުމުން ވޫހާން އަވަސްވީ ކައިވެންޏަށް!


''Adams mojo fizzy'' brand ge fulhi ehge therein maruvefaivaa suippeh fenijje - One Online\nމަރުވެފައިވާ ސުއިއްޕެއް ފެނިގެން ބޭނުން ނުކުރުމަށާއި ނުވިއްކުމަށް އެންގި، "އެޑަމްސް މޯޖޯ ފިޒް" ބްރޭންޑުގެ "ފިޒީ އެޕަލް ޑްރިންކް" ފުޅިއެއް --- ފޮޓޯ: ފުޑް އެންޑް ޑްރަގް އޮތޯރިޓީ\n"އެޑަމްސް މޯޖޯ ފިޒް" ބުރޭންޑުގެ ފުޅިއެއްގެ ތެރެއިން މަރުވެފައިވާ ސުއިއްޕެއް ފެނިއްޖެ\nރާއްޖެއަށް އެތެރެކޮށް ވިއްކާ އުފެއްދުމެއް ކަމުގައިވާ "އެޑަމްސް މޯޖޯ ފިޒް" ބްރޭންޑުގެ "ފިޒީ އެޕަލް ޑްރިންކް" ފުޅިއެއްގެ ތެރެއިން މަރުވެފައިވާ ސުއިއްޕެއް ފެނިގެން އެ ބުރޭންޑުގެ ވަކި ބެޗެއްގެ ފުޅިތައް ނުވިއްކުމަށް މޯލްޑިވްސް ފުޑް އެންޑް ޑްރަގް އޮތޯރިޓީން އަންގައިފިއެވެ.\nފުޑް އެންޑް ޑްރަގް އޮތޯރިޓީން މިއަދު ނެރުނު ބަޔާނެއްގައި ބުނީ، "ފިޒީ އެޕަލް ޑްރިންކް" ބެޗުތަކުގެ ތެރެއިން މިއަހަރުގެ އޮގަސްޓް މަހުގެ ދެވަނަ ދުވަހު އުފައްދާފައިވާ ބެޗު ނަންބަރު 0202 ގެ ބުއިމުގައި މަރުވެފައިވާ ސުއިއްޕެއް ފެނިފައިވާ ކަމަށެވެ. އަދި ރައްކާތެރިކަމުގެ ފިޔަވަޅެއްގެ ގޮތުން އެ ބެޗު ރީކޯލް ކުރުމަށް މިހާރު ނިންމާފައިވާ ކަމަށް ބުންޏެވެ.\nއޭގެ އިތުރުން އެ ޕްރޮޑަކްޓުގެ ރައްކާތެރިކަން ކަށަވަރު ކުރުމަށްޓަކައި، ތަފާތު ބެޗުތަކުން ސާންޕަލް ނަގައި، އިތުރަށް ޗެކު ކުރަމުންދާ ކަމަށް ވެސް އެ އޮތޯރިޓީގެ ބަޔާނުގައިވެއެވެ. އެގޮތުން އެ ބުރޭންޑް ހިމެނޭ ބެޗް ނުވިއްކުމަށާއި ބޭނުން ނުކުރުމަށް އަންގާފައިވެއެވެ.\nއަދި އެކަމާ ގުޅޭގޮތުން އިތުރު މައުލޫމާތު ބޭނުންވާނަމަ އެ އޮތޯރިޓީއަށް ގުޅުމަށް ވެސް ފުޑް އެންޑް ޑްރަގް އޮތޯރިޓީގެ ބަޔާނުގައި އެދިފައިވެއެވެ.\nގުޅޭ ޓެގު ސިއްހަތު ހެލްތް ޕްރޮޓެކްޝަން އެޖެންސީ


Shilpa set kuran Raj ulhunee agu bodu hadhiyaa dheegen!\nޝިލްޕާ އާއި އޭނާގެ ފިރިމީހާ ރާޖް--\nޝިލްޕާ ސެޓްކުރަން ރާޖު އުޅުނީ އަގުބޮޑު ހަދިޔާދީގެން!\n22 ނޮވެންބަރ 2020 - 09:48:59\nބޮލީވުޑުގެ ކުޅަދާނަ ތަރި، ޝިލްޕާ ޝެޓީ އާއި ވިޔަފާރިވެރިޔާ ރާޖް ކުންޑްރާގެ ކައިވެންޏަށް މިވަނީ 11 އަހަރު ފުރިފަ އެވެ. 2009 ވަނަ އަހަރު ކައިވެނިކުރި މި ދެތަރިންގެ ކައިވެންޏަށް ދެ ކުއްޖަކު ލިބިފައިވެ އެވެ. އެއީ އަށް އަހަރުގެ ވިއާން އާއި މިއަހަރު ލިބުނު ސަމީޝާ އެވެ.\nމިފަހުން ޝިލްޕާ މިވަނީ އޭނާގެ ކައިވެނީގެ ކުރީގެ ހަނދާންތައް އާކޮށް ވާހަކަ ދައްކާފަ އެވެ. ޝިލްޕާ ބުނީ ފުރަތަމަ ބައްދަލުވިއިރު އޭނާއަކީ މީހަކާ އިނދެގެން ވަރިކޮށްފައި ހުރި މީހެއްކަން ނޭނގޭ ކަމަށާއި އެކަން އެނގުނު ދުވަހު ވަރަށް ދެރަވި ކަމަށެވެ.\nއޭގެ ހަަތަރު މަސް ފަހުން، ރާޖް ވަނީ އޭނާއާއެކު އުޅެން ވެސް އެދިފައި ކަމަށް ބުންޏެވެ. އެކަމަކު އޭރު އެގޮތަށް ބޭނުންނުވި ކަމަށް ވެސް ބުންޏެވެ.\nޝިލްޕާ ބުނީ ރާޖް އޭރު އުޅުނީ އަގު ބޮޑު ހަދިޔާ ދީގެން އޭނާ ސެޓްކުރަން ކަމަށެވެ. އެގޮތުން އަގު ބޮޑު ބްރޭންޑްތަކުގެ ދަބަސްތައްދީ ހިތް ލަންބާލަން މަސައްކަތްކުރި ކަމަށް ބުންޏެވެ.\nއެކަމަކު އެގޮތަށް ނޫޅުމަށް އެދިފައިވާނެ ކަމަށާއި ސަބަބަކީ ދެމީހުންގެ ރަހުމަތްތެރިކަން ގެއްލެން ބޭނުން ނުވާތީ ކަމަށް ވެސް ޝިލްޕާ ބުނެ އެވެ. އަދި އޭރު ރާޖް އުޅެމުން އައީ ލަންޑަނުގައި ކަމަށާއި އެގައުމަށް ބަދަލުވުމުގެ ވިސްނުން ވެސް އޭރު ނެތް ކަމަށް ބުންޏެވެ.\nފަހުން، ރާޖުގެ ވިޔަފާރި އިންޑިއާގައި ފުޅާކޮށް، އެގައުމަށް ބަދަލުވުމުން، ކައިވެނިކުރީ ކަމަށް ވެސް ޝިލްޕާ ބުނެ އެވެ.\nނުވަދިހައިގެ އަހަރުތަކުގައި ބޮލީވުޑަށް ތައާރަފުވި ޝިލްޕާ އެންމެ ފަހުން ފެނިގެން ދިޔައީ 2007 ވަނަ އަހަރު ނެރުނު ފިލްމު، "އަޕްނޭ" އިންނެވެ. ފިލްމީ ދާއިރާއާ 12 އަހަރު ދުރުގައި އުޅުމަށް ފަހު ޝިލްޕާ މި ވަނީ، އެނބުރި ފިލްމި ދާއިރާއަށް އައުމަށް ތައްޔާރުވެފަ އެވެ.\nފިލްމީ ދާއިރާއާ ދުރަށް ދިޔަ ނަމަވެސް އުމުރުން 44 އަހަރުގެ ޝިލްޕާ، އޭނާގެ ސަޕޯޓަރުންނާ ދުރަކަށް ނުދެ އެވެ. އެގޮތުން އިންސްޓަގްރާމު މެދުވެރިކޮށް އޭނާ ދިޔައީ އުޅޭ ނޫޅޭ ގޮތް ސަޕޯޓަރުންނަށް އަންގަމުންނެވެ. އަދި އެ މުއްދަތުގެ ތެރޭގައި ތަފާތު ޑާންސް ރިއަލިޓީ ޝޯތަކުގައި ޖަޖެއްގެ ގޮތުގައި ޝިލްޕާ ފެނިގެން ދިޔަ އެވެ.\nޝިލްޕާ ކުޅެފައި ހުރި ބައެއް ފިލްމުތަކުގެ ތެރޭގައި "ބާޒިގަރް" އާއި "ދަޅްކަން" އާއި "ރިޝްތޭ" އާއި "ހިންމަތު" އާއި "އާގް" އާއި "ޕަރްދޭސީ ބާބޫ" އާއި "ލާލް ބާދްޝާހް" އަދި "ފަރޭބް" ހިމެނެ އެވެ.


ތެދުވިސްނުން: އީސާގެފާނު ދެއްކެވި ރީތި ނަމޫނާ (2)\nއީސާގެފާނު ދެއްކެވި ރީތި ނަމޫނާ (2)\nއެކަލޭގެފާނަށް ތަބާވާ މީހުން ތިބޭނީ ރައްޓެހިންނާއާއިލާ ދޫކޮއްލަން ތައްޔާރަށެވެ\nއީސާގެފާނާއި އެކު ވަރަށް ގިނަ ބަޔަކު ދަތުރު ކުރަމުން އައެވެ. އެކަލޭގެފާނު އެމީހުންނާއި ދިމާއަށް އެނބުރި ވަޑައިގެން ވިދާޅުވިއެވެ. ”އަހަރެންގެ ކައިރިއަށް އަތުވެއްޖެ ކޮންމެ މީހަކުމެ އެމީހެއްގެ ބައްޕަ އާއި މަންމައަށާއި އަނބިމީހާއަށާއި ދަރިންނަށާއި ބޭބެއިންނާއި ދައްތައިންނަށާއި އަދި ކީއްކުރަން، އެމީހެއްގެ އަމިއްލަ ފުރާނައަށް ލޯބިވާވަރަށް ވުރެ ވެސް ބޮޑަށް އަހަރެން ދެކެ ލޯބިނުވަނީ ނަމަ އެމީހަކަށް އަހަރެން އެންގި މަގުން ހިނގައި އަހަރެންގެ އަސްހާބީއަކަށް ނުވެވޭނެ.\nއާއިލާއައް ވުރެ ބޮޑަށް އީސާގެފާނައް އިސްކަން ދޭށެވެ\nއެކަލޭގެފާނަށް ތަބާވާ މީހުން ރައްޓެހިންނާއާއިލާ ދޫކޮއްލަން ތައްޔާރެވެ.\nއެމީހުން ދަތުރުކުރަމުން ދިޔަމަގުމަތީ ދިމާވި މީހަކު އެކަލޭގެފާނަށް ދެންނެވިއެވެ. ”އަޅުގަނޑު ކަލޭގެފާނު ވަޑައިގަންނަވާ ކޮންމެ ތާކަށް ކަލޭގެފާނުގެ އަރިހުގައި ދާން މިހިރީ ތައްޔާރަށް.“ އީސާގެފާނު ޖަވާބުގައި ވިދާޅުވިއެވެ. ”ހިޔަޅުތައް އުޅުމަށް އެސޮރުމެންގެ ހޮހަޅަތައް ވޭ. އުދުހޭ ދޫނިތަކަށް އެސޮރުމެންގެ ހާލިތައްވޭ. ނަމަވެސް *އިންސާނާގެ ދަރިކަލުންނަށް އޭނާގެ ބޯ އަޅާލާނެ ތަނެއް ވެސް ނުވޭ.“އީސާގެފާނު ވަޑައިގެން މަގުމަތީ ދިމާވި އެހެން މީހަކަށް އެކަލޭގެފާނު ވިދާޅުވިއެވެ. ”އަހަންނާ އެކު އާދޭ.“މި މީހާ އީސާގެފާނަށް ދެންނެވިއެވެ. ”މާތްސާހިބާ! އަޅުގަނޑުގެ ފުރަތަމަ ގޮސް އަޅުގަނޑުގެ މަރުވެފައިވާ ބައްޕަ ކަފުންކޮށް ވަޅުލާފައި އަންނަން ދެން މަޑުކޮށްލައްވާ.“ އީސާގެފާނު ވިދާޅުވިއެވެ. ”މަރުވެފައިވާ މީހުން އެމީހުންގެ މަރުވެފައިވާ މީހުން ވަޅުލައިފާނެ. ނަމަވެސް ކަލޭ *މާތްރަސްކަލާނގެ ރަސްކަންފުޅާއި ބެހޭގޮތުން މީސްތަކުންނަށް އިޢުލާން ކުރޭ.“\nއެހެންމީހަކު ވެސް އެކަލޭގެފާނަށް ދެންނެވިއެވެ. ”މާތްސާހިބާ! އަޅުގަނޑު ކަލޭގެފާނާއި އެކު ދާނަން. ނަމަވެސް ފުރަތަމަ އަޅުގަނޑު ގޮސް އަޅުގަނޑުގެ އާއިލާގެ މީހުންނާއި ހިތްހެޔޮކޮށް ސަލާމް ކޮށްފައި އަންނާނަން.“އީސާގެފާނު އޭނާއަށް ވިދާޅުވިއެވެ. ”ބިންކޮނުމަށް އުދަލީގައި ހިފުމަށްފަހު ފަހަތަށް ޖެހިއްޖެ މީހަކީ މާތްރަސްކަލާނގެ ރަސްކަންފުޅަށް ޚިދުމަތްކުރުމަށް އެކަށީގެންވާ މީހެއް ނޫން.“\nދީނަށްޓަކައި ފިދާވާން މިތިބީ ތައްޔާރަށެވެ\nއެތައްބައިވަރު މީހުންނެއް އީސާގެފާނާއި އެކު ދަތުރު ކުރަމުން އައެވެ. އެކަލޭގެފާނު އެމީހުންނާއި ދިމާއަށް އެނބުރި ވަޑައިގެން ވިދާޅުވިއެވެ.”އަހަރެންގެ ކައިރިއަށް އަތުވެއްޖެ ކޮންމެ މީހަކުމެ އެމީހެއްގެ ބައްޕަ އާއި މަންމައަށާއި އަނބިމީހާއަށާއި ދަރިންނަށާއި ބޭބެއިންނާއި ދައްތައިންނަށާއި އަދި ކީއްކުރަން އެމީހެއްގެ އަމިއްލަ ފުރާނައަށް ލޯބިވާވަރަށް ވުރެ ވެސް ބޮޑަށް އަހަރެން ދެކެ ލޯބިނުވަނީ ނަމަ އެމީހަކަށް އަހަރެން އެންގި މަގުން ހިނގައި އަހަރެންގެ އަސްހާބީއަކަށް ނުވެވޭނެ.\nދެން އީސާގެފާނު އެކަލޭގެފާނުގެ އަސްހާބީންނަށް ވިދާޅުވިއެވެ. ”ކޮންމެ މީހަކުވެސް އަހަރެން ދެއްކި މަގުން ހިނގަން ބޭނުން ނަމަ އެމީހާގެ އަމިއްލަ އެދުންތައް ދޫކޮށްލަން ޖެހޭނެ. އަހަރެން ދެއްކި މަގުން ހިނގަން ބޭނުން ނަމަ ކޮންމެ މީހަކުމެ އެމީހެއްގެ އަމިއްލަ ފުރާނަ ވެސް ދިނުމަށް ތައްޔާރުގައި ވާންޖެހޭނެ. އަދި އަހަރެން ފަދައިން *ސަލީބެއްގައި އޮވެ މަރުވާން ޖެހުނު ކަމުގައި ވިޔަސް ކޮންމެ ދުވަހަކުމެ އެކަމަށް ތައްޔާރުގައި ވާންޖެހޭނެ.\n* *ސަލީބަށް ވުރެން ވޭން ދެނިވި ގޮތެއްގައި މަރާލެވޭނެ އެހެން ގޮތެއް އިންސާނުންނަށް އެނގިފައެއް ނުވެއެވެ.\nއެބައިމީހުންގެ ހުރިހާ މުދަލެއް ގުރުބާން ކުރަން ތައްޔާރަށެވެ\nވީމާ ކަލޭމެންގެ ތެރެއިން ކޮންމެ މީހަކު ވެސް އަހަރެންގެ އަސްހާބީއަކަށް ވުމުގެ ކުރިން އެކަމުގެ އަގު ވަޒަން ކުރަން ޖެހޭނެ. އެކަމުގެ އަގަކީ ކަލޭމެންގެ ހުރިހާ އެއްޗެއް. މިފަދައިން ކަން ނުކުރާ މީހަކަށް އަހަރެންގެ އަސްހާބީއަކަށް ނުވެވޭނެ. *.\nއެއްދުވަހަކު ދީނުގެ މަތީ ވެރިއަކު އީސާގެފާނު ކުރެން ސުވާލު ކުރެއްވިއެވެ. ”މަތިވެރި އެދުރުކަލޭގެފާނު. އަޅުގަނޑު *ނިމުމެއް ނުވާ ދުނިޔެ ލިބިގަތުމަށް ކުރަންވީ ކޮން ކަމެއްތޯ؟“ އީސާގެފާނު ވިދާޅުވިއެވެ. ”ކަލޭ އަހަރެންނާއި ދިމާލަށް މަތިވެރިއޭ ތިބުނީ ކީއްވެ؟ މާތްރަސްކަލާނގެ ފިޔަވާ އެހެން އެއްވެސް މަތިވެރި ފަރާތެއް އަދި މީހެއް ނުވޭ. މާތްރަސްކަލާނގެ ކުރެއްވި އަމުރުފުޅުތައް ކަލެއަށް ވެސް އެނގޭ ނު؟ ’ޒިނޭ ނުކުރާށޭ. މީހުން ނުމަރާށޭ. ވައްކަން ނުކުރާށޭ. ދޮގު ހެކި ނުދޭށޭ. ކަލޭގެ މައިންބަފައިންނަށް ގަދަރު ކުރާށޭ.‘“ އޭނާ ބުންޏެވެ. ”ތިޔަ ހުރިހާ ކަމެއް ކުޑައިރު އްސުރެ ފެށިގެން އަޅުގަނޑު ފަރުވާތެރިކަމާ އެކު ކުރަން.“ އޭނާގެ މިޖަވާބު އިވިވަޑައިގެން އީސާގެފާނު ވިދާޅުވިއެވެ. ”އެހެން ނަމަވެސް އަދި ކަލެއަށް ނުކުރެވި އޮތް އެއްކަމެއް އެބަ އޮތް. ކަލޭގެ އަތުގައި ވާނަމަ ވާހާ މުދަލެއް ވިއްކާލާ އެލާރި ފަޤީރުންނަށް ދީ. އޭރުން *ސުވަރުގޭގައި ކަލެއަށްޓަކާ ޚަޒާނާއެއް ވާނެ. ދެން އެއަށްފަހު އަހަރެންނާއި އެކު ދާން އާދޭ.“ މިހެން ވިދާޅުވި އަޑުއިވުމުން މިމީހާ ވަރަށް ދެރަވެއްޖެއެވެ. އެއީ މިމީހާއަކީ ވަރަށް ފައިސާވެރިއެކެވެ. އީސާގެފާނު އޭނާއަށް ބައްލަވާ ވިދާޅުވިއެވެ. ”މުއްސަނދިންނަށް *މާތްރަސްކަލާނގެ ރަސްކަންފުޅަކީ ކޮބައިކަން އެނގިހުރެމެ އެކަލާނގެ ޙަޒުރަތަށް އައުން ވަރަށް ދަތިކަމަކަށް ވޭ. މުއްސަންޖަކު އެމީހާގެ ދިރިއުޅުމުގެ ވެރިކަން މާތްރަސްކަލާނގެއާއި ހަވާލުކުރުމަށް ވުރެ ޖަމަލަކަށް ތިނޯހެއްގެ ފަގަ ތެރޭން ދިއުން ވެސް މާ ފަސޭހަވާނެ ކަން ކަށަވަރު.“\n* ގެޔާއި މުދަލާއި މުސާރައާއި މިލްކިއްޔާތުގައި ވާ ތަކެއްޗާއި ވަޒީފާއާއި ލިބިފައި ހުރި ސެޓްފިކެޓަކާއި، މަގާމެއް.\nއެބައިމީހުން އެކަލޭގެފާނާއި އެކަލޭގެފާނުގެ ބަސް ޤަބޫލުކުރުމަށް ލަދުނުގަންނާނެވެ\nދެން އީސާގެފާނު އެކަލޭގެފާނުގެ އަސްހާބީންނަށް ވިދާޅުވިއެވެ. ”ކޮންމެ މީހަކުވެސް އަހަރެން ދެއްކި މަގުން ހިނގަން ބޭނުން ނަމަ އެމީހާގެ އަމިއްލަ އެދުންތައް ދޫކޮށްލަން ޖެހޭނެ. އަހަރެން ދެއްކި މަގުން ހިނގަން ބޭނުން ނަމަ ކޮންމެ މީހަކުމެ އެމީހެއްގެ އަމިއްލަ ފުރާނަ ވެސް ދިނުމަށް ތައްޔާރުގައި ވާންޖެހޭނެ. އަދި އަހަރެން ފަދައިން *ސަލީބެއްގައި އޮވެ މަރުވާން ޖެހުނު ކަމުގައި ވިޔަސް ކޮންމެ ދުވަހަކުމެ އެކަމަށް ތައްޔާރުގައި ވާންޖެހޭނެ. އަމިއްލަ ފުރާނަ ސަލާމަތް ކުރަން އުޅޭ ކޮންމެ މީހަކަށް ހަޤީޤީ ދިރިއުޅުން ގެއްލޭނެ. ނަމަވެސް އަހަރެންނަށްޓަކާ އެމީހެއްގެ ފުރާނަ ދޭ މީހަކަށް ހަޤީޤީ ދިރިއުޅުން ލިބޭނެ. މީހަކަށް އޭނާގެ ފުރާނަ ގެއްލިއްޖެނަމަ އޭނާއަށް މުޅި ދުނިޔެ ލިބުނު ކަމުގައި ވިޔަސް އެކަމުން ހުރީ ކޮންފައިދާއެއް؟ އިންސާނާގެ ދަރިކަލުން ކަމުގައިވާ އަހަރެން، އަހަރެންގެ ބައްޕާފުޅު، މާތްރަސްކަލާނގެ ދެއްވާ މަތިވެރި ބާރާއި އެކަލާނގެ *މަލާއިކަތުންނާއިއެކު އަލުން އެނބުރި މިދުނިޔެއަށް އަންނާނަން. އެދުވަހުން އަހަރެންގެ ނަންގަނެ އަހަރެންގެ ބަސްތަކުގެ ވާހަކަދައްކާ އުޅެން ލަދު ގަތް މީހުންނަށް އަހަރެންގެ ގާތުގައި އެއްވެސް ޖާގައެއް ނުލިބޭނެ.\nPosted by madhini at 6:24 AM


Haehfaheh hamalaa:3meehun dhauvaa ah inkaaru\nހައެއްފަހެއްގެ ހަމަލާ: ތިން މީހުން ދައުވާއަށް އިންކާރު\nރައީސް ނަޝީދަށް ހަމަލާ ދިނުމުގައި އިސްކޮށް ހަރަކާތްތެރިވި ކަމަށް ތުހުމަތުކުރާ މީހުން\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިދިޔަ މެއި މަހުގެ ހަވަނަ ދުވަހުގެ ރޭ ދިން ހަމަލާއާ ގުޅިގެން ދައުވާ އުފުލާފައިވާ ތިން މީހުން ދައުވާއަށް އިންކާރުކޮށްފި އެވެ.\nކްރިމިނަލް ކޯޓުގައި މިއަދު ކުރިއަށް ގެންގޮސްފައި ވަނީ މި މައްސަލައިގެ އިބްތިދާއީ އަޑުއެހުމެކެވެ. އެގޮތުން ރައީސް ނަޝީދަށް ހަމަލާ ދިން މައްސަލައިގައި ދައުވާ ލިބޭ ހަތަރު މީހެއްގެ ދައުވާ ދައުލަތުން ވަނީ އިއްވާފަ އެވެ.\nއޭގެތެރެއިން ދައުވާއަށް އިންކާރުކޮށްފައި ވަނީ ގއ. ވިލިނގިލި ހުދުރުވާގެ، ފަހުމީ އަލީ އާއި އއ. މާޅޮސް އަސަރީގެ، މުހައްމަދު ނާޒިމް އަދި ނ. މަނަދޫ ނޫރީގެ އަލީ ހައިޝަމް އެވެ.\nމި މައްސަލައިގައި ދައުވާ ލިބޭ މ. ކުދެހިގެ އިސްހާގަށް އުފުލާފައިވާ ދައުވާތައް އިއްވުމުން އޭނާގެ ފަރާތުން ދިފާއީ ވަކީލް ވިދާޅުވެފައި ވަނީ ދައުވާތައް ސާފުކުރުމަށް ގުޅިގެން މުވައްކިލާއިއެކު މަޝްވަރާކުރުމަށް އިތުރު ވަގުތު ބޭނުންވާ ކަމަށެވެެ. އެހެންކަމުން ޝަރީއަތުން ވަނީ އެފުރުސަތު ދެއްވާފަ އެވެ.\nތިން މީހުން ދައުވާއަށް އިންކާރުކުރުމުން ދައުލަތުން ވަނީ ހުލާސާ ގޮތެއްގައި ހެކި ހާމަކޮށްފަ އެވެ. ނަމަވެސް ހެކިތަކުގެ ތަފްސީލަށް ގޮސްފައެއް ނުވެ އެވެ.\nރައީސް ނަޝީދަށް ދިން ހަމަލާއާއި ގުޅިގެން ހައްޔަރުކޮށްފައިވާ ފަހުމީ އަލީގެ މައްޗަށް ދައުލަތުން އުފުލާފައިވަނީ ޓެރަރިޒަމްގެ އަމަލެއް ހިންގުމުގައި ބައިވެރިވި ކުށުގެ ދައުވާ އެވެ.\nމުހައްމަދު ނާޒިމްގެ މައްޗަށް އުފުލާފައި ވަނީ ޓެރަރިޒަމް އަމަލެއް ކުރުމަށް ރޭވި ކަމުގެ ކުށުގެ ދައުވާ އެވެ.\nއަދި އަލީ ހައިޝަމްގެ މައްޗަށް ތިން ދައުވާއެއް ވަނީ އުފުލާފައެވެ. އެއީ ޓެރަރިޒަމްގެ އަމަލެއް ކުރުމަށް ރޭވުމާއި ގޮވާ ތަކެތި އެހެން ތަނަކަށް ގެންދިއުމަށް އެހީތެރިވެ ދިނުމުގެ ކުށުގެ ދައުވާ އާއި ޓެރަރިޒަމްގެ އަމަލެއް ހިންގުމުގައި ބައިވެރިވުމުގެ ދައުވާ އެވެ.\nމި މައްސަލައިގައި ދައުލަތުން ދައުވާ އުފުލާފައިވާ މއ. ފޭރުގެ މުޖާޒް އަހުމަދު އާއި ގއ. ކޮނޑޭ ފޮޅޭމާ ތަހުމީން އަހްމަދު ވަނީ މީގެ ކުރިން ބޭއްވި އިބްތިދާއީ އަޑުއެހުމުގައި ދައުވާއަށް އިންކާރުކޮށްފަ އެވެ.\nތަހުމީނުގެ ދިފާއީ ހެކިވެރިން ހެކިބަސް ދޭން ދެކޮޅު\nމި މައްސަލައިގައި ދައުވާ ލިބޭ ތަހުމީނު އަހުމަދާއި މުޖާޒް އަހުމަދުގެ ފަރާތުން ދިފާއީ ހެކިން ހުށަހެޅުމަށް ދިން ފުރުސަތުގައި ހެކި ހުށަނާޅާ ކަމަށް އިސް ގާޒީ އާދަމް މުހައްމަދު ފާހަގަކުރެއްވި އެވެ.\nތަހުމީނުގެ ދިފާއީ ވަކީލް ވިދާޅުވީ، މި މައްސަލައިގެ ބާވަތުން ދިފާއީ ހެކިންގެ ގޮތުގައި ހުށަހަޅަން އުޅުނު ހެކިވެރިން ހެކިބަސް ދޭން އިންކާރު ކުރާ ކަމަށެވެ. ނަމަވެސް އިތުރު ތިން މީހެއްގެ މައުލޫމާތު ލިބިފައިވާ ކަމަށާއި އެމީހުން ދިފާއީ ހެކިންގެ ގޮތުގައި ކޯޓަށް ހުށަހަޅާނެ ކަމަށެވެ.\nމުޖާޒްގެ ފަރާތުން ބުނެފައި ވަނީ ހެކިން ހުށަނޭޅުނީ ދިފާއުވުމަށް ބޭނުންވާ ބައެއް ބަޔާންތައް ނުލިބޭތީ ކަމަށެވެ. އެ ބަޔާންތައް ދައުލަތުން ހިއްސާކޮށްފައި ވަނީ މިއަދުގެ ވަގުތެއްގައި ކަމަށާއި އެ ބަޔާންތައް ދިރާސާ ކުރުމަށްފަހު ހުށަހަޅާނެ ކަމަށެވެ.\nމި މައްސަލައިގައި ހިމެނޭ ވީޑިއޯތަކާއި ލިޔެކިޔުންތައް ދިރާސާކުރުމަށްޓަކައި މުވައްކިލާއި ވަކީލުން އެކީ ވަގުތު ބޭނުންވާ ކަމަށް ބައެއް ދިފާއީ ވަކީލުން ފާހަގަކުރުމުން ޝަރީއަތުން ވަނީ ކޯޓަށް ހާޒިރުވެގެން ބައްދަލުވުންތައް ކުރިއަށް ގެންދެވޭނެ އިންތިޒާމް ހަމަޖައްސައިދެއްވާނެ ކަމަށް ވިދާޅުވެފަ އެވެ. އެހެންކަމުން މި ތަކެތި ދިސާރާ ކުރުމަށްފަހު ދިފާއީ ހެކިން ހުށަހަޅަން 15 ދުވަހުގެ މުއްދަތެއް ޝަރީއަތުން ވަނީ ދެއްވާފަ އެވެ.\nޝަރީއަތުގެ މިއަދުގެ އަޑުއެހުމުގައި ހަ މީހުން ވެސް ޝަރީއަތް ނިމެންދެން ބަންދުކުރުމަށް ވަނީ އަމުރުކޮށްފަ އެވެ.\nމި މައްސަލަ ބައްލަވަނީ ތިން ފަނޑިޔާރުންގެ ބެންޗަކުންނެވެ. އެއީ އިސް ގާޒީ އާދަމް މުހައްމަދާއި، ގާޒީ ސޮފްވަތު ހަބީބް އަދި ގާޒީ މުހައްމަދު މިސްބާހެވެ.\nރައީސް މުހައްމަދު ނަޝީދު ޓެރަރިޒަމް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް ނަޝީދަށް އަމާޒު ކުރި ހަމަލަ ޓެރަރިސްޓް ހަމަލާ\nލިޔުންތަކާއި ފޮޓޯތައް ހަރުކަށި ފިކުރަށްވާ ގޮތް ސާފެއް ނުވޭ\nބޮމުގެ ހަމަލާއަށް އެކްސްޕާޓެއްގެ އެހީ ހޯދި


ދުބާއީ އަށް ގޮސް ސޭލުން ގަތަސް ގަމީހުގެ އަގު 800 ޑޮލަރަށް ނާރާނެ: މަހްލޫފް – Dhen.mv\nދުބާއީ އަށް ގޮސް ސޭލުން ގަތަސް ގަމީހުގެ އަގު 800 ޑޮލަރަށް ނާރާނެ: މަހްލޫފް\nJanuary 29, 2020 - 11:21 am\nއުރީދޫން ހޯމަ ދުވަހުގެ ރޭ ބޭއްވި ހާއްސަ ހަފްލާއެއްގައި ޔޫތު މިނިސްޓަރު އަހުމަދު މަހުލޫފް ވަޑައިގެންނެވިއިރު ތުރުކުރައްވައިގެން ހުންނެވި ގަމީހުގެ އަގު 800 ޑޮލަރަށް ނާރާނެ ކަމަށް މަހުލޫފް ވިދާޅުވެއްޖެއެވެ.\nއިޓަލީގެ އަގުބޮޑު ބްރޭންޑެއް ކަމަށްވާ ޑޮލްޗޭ އެންޑް ގަބާނާގެ ޑިޒައިންގެ އެ ގަމީހުގެ އަގު އުޅެނީ 800 ޑޮލަރު (12336ރ.) އަށް ވުރެ މަތީގައި ކަމަށް ބައެއް މީޑިއާތަކުގައި ރިޕޯޓްކުރި އެވެ. އެކަމަށް ރައްދު ދެއްވައި މިނިސްޓަރު ކުރެއްވި ޓްވީޓެއްގައި ވިދާޅުވީ ދެކޮޅު ޓިކެޓް ނަގައިގެން، ދުބާއީ އަށް ގޮސް އާ އަހަރުގެ ސޭލުން އެ ގަމީސް ގަތަސް ގަމީހުގެ އަގު 800 ޑޮލަރު ނާރާނެ ކަމަށެވެ.\n"އަޅުގަނޑު އެ ގަމީސް ގަތް އިރު 'ވޮއިސް' އަދި 'ވަގުތު'ގެ ނޫސްވެރިން ތިބި ހަނދާނެއް ނެތް، އަޅުގަނޑުގެ ކޮމެންޓެއް ހޯދަން ގުޅާލިނަމަ ރަނގަޅު ވީސް، އެއީ ޒިންމާދާރު ނޫސްވެރިކަން." މަހްލޫފް ވިދާޅުވިއެވެ.\nމިނިސްޓަރު ތުރުކުރައްވައިގެން ހުންނެވި ގަމީސް ބޭރުގެ ޝޮޕިން ވެބްސައިޓުތަކުގައި ވިކަން ހުރީ 872 ޑޮލަރާއި 995 ޑޮލަރާ ދޭތެރޭ އަގުތަކެއްގަ އެވެ. ނަމަވެސް މިނިސްޓަރު ތުރުކުރައްވައިގެން ހުންނެވީ އޮރިޖިނަލްއެއް ކަމެއް ނުވަތަ ކޮން ފެންވަރެއްގެ ގަމީހެއް ކަމެއް ނޭނގެ އެވެ.


Alhugan'dumen qaumu dhookoh filaigen nudhaanan: Namal Rajapaksa - vNews.mv\nސްރީލަންކާގެ ކުރީގެ ބޮޑުވަޒީރު މަހިންދަ ރާޖަޕަކްސަގެ ފިރިހެން ދަރިކަލުން ނަމާލް ރާޖަޕަކްސަ:\nއަޅުގަނޑުމެން ގައުމު ދޫކޮށް ފިލައިގެން ނުދާނަން: ނަމާލް ރާޖަޕަކްސަ\nސައިފް އަޒްހަރު 10 May 2022, 16:58\nމަހިންދަ ރާޖަޕަކްސަ ފިއްލަވައިގެން ގައުމު ދޫކުރައްވައި ވަޑައި ނުގަންނަވާނެ ކަމަށް މަހިންދަ ރާޖަޕަކްސަގެ ފިރިހެން ދަރިކަލުން އަދި ސްރީލަންކާ ސަރުކާރުގެ ކުރީގެ ޔޫތު މިނިސްޓަރ ނަމާލް ރާޖަޕަކްސަ ވިދާޅުވެއްޖެއެވެ.\nއޭނާ މިހެން ވިދާޅުވީ، އޭއެފްޕީން ކުރިން ސުވާލަކަށް ޖަވާބު ދެއްވަމުންނެވެ.\nމަހިންދަ ރާޖަޕަކްސަ ފިއްލަވައިގެން ވަޑައިނުގަންނަވާނެ ކަމަށް އޭނާގެ ދަރިކަލުން ނަމާލް މި ވިދާޅުވީ، ކޮޅުނބުގައި ހުންނަ ބޮޑުވަޒީރުގެ ރަސްމީ ގެކޮޅު ކަމަށްވާ ޓެމްޕަލް ޓްރީ ކައިރީގައި ރޭގައި ކުރި މުޒާހަރާ ހޫނުވެ އަސްކަރީ ހެލިކޮޕްޓަރެއްގައި މަހިންދަ ރާޖަޕަކްސައާއި އާއިލާ ރައްކާތެރި ތަނަކަށް ގެންދިއުމާ ގުޅިގެންނެވެ.\nމަހިންދަ ރާޖަޕަކްސައާއެކު ސްރީލަންކާ އެއަރފޯސް ހެލިކޮޕްޓަރުގައި އޭނާގެ3ފިރިހެން ދަރިކަލުން ކަމަށްވާ ނަމާލް، ޔޯޝިތާ އަދި ރޯހިތާވެސް ވަޑައިގެންނެވިކަން އާންމުވެފައިވާ ފޮޓޯތަކުން އެނގެއެވެ.\nބޮޑުވަޒީރުކަމުން އިސްތިއުފާ ދެއްވި ނަމަވެސް މަހިންދަ ރާޖަޕަކްސައާއި އާއިލާ ޓެމަޕަލް ޓްރީ ދޫކުރައްވައި ވަޑައި ނުގަންނަވާތީ، ރުޅިއައިސްފައިވާ އާންމުން ރޭގައި މަސައްކަތްކުރީ ސަލާމަތީ ފެންސުތައް ހަލާކުކޮށް އެތެރެއަށް ވަދެގަތުމަށެވެ. ކުރިމަތިލުން ވަރުގަދަކަމުން އާންމުންގެ ބަޔަކާއި ފުލުހަކުވެސް މަރުވިއެވެ.\nއަސްކަރީން މަހިންދަ ރާޖަޕަކްސަ ގެންދިޔައީ ކަނޑުގެ ސިފައިންގެ ބޭސްއެއް ކަމަށްވާ ޓްރިންކޮމަލީ ނޭވީ ބޭސްއަށް ކަމަށް މީޑިއާ ރިޕޯޓްތައް ބުނެއެވެ.\nމިކަމާ ގުޅިގެން ސްރީލަންކާގެ އާންމުން މިހާރު ގެންދަނީ ޓްރިންކޮމަލީ ނޭވީ ބޭސްގެ ބޭރުގައި މުޒާހަރާ ކުރަމުންނެވެ. އެމީހުން ގޮވަމުންދަނީ މަހިންދަ ރާޖަޕަކްސަ އެތަނުން ބޭރަށް ނުކުމެވަޑައި ގަތުމަށެވެ. އަދި އޭނާއަށް ރައްކާތެރިކަން ދިނުން ހުއްޓާލުމަށް ކަނޑުގެ ސިފައިންނަށް ގެންދަނީ އަންގަމުންނެވެ.\nސަރުކާރުގެ މުގުލުގައި ތިއްބެވި ރާޖަޕަކްސަ އާއިލާގެ ބޮޑުންތައް:\nމަހިންދަ ރާޖަޕަކްސަގެ ދަރިކަލުން ނަމާލް ވިދާޅުވީ، ބައްޕާފުޅު ހުންނެވީ ހެޔޮ ހާލުގައި ރައްކާތެރި ތަނެއްގައި ކަމަށާއި، އާއިލާއާ ބަރާބަރަށް މުއާމަލާތް ކުރައްވަމުން ގެންދަވާ ކަމަށެވެ.\n"އަޅުގަނޑުމެން ގައުމު ދޫކޮށް ދާންއުޅޭކަމަށްބުނެ ވަރަށް ގިނަ ބުހުތާނު ވާހަކަތައް ދަނީ ފެތުރެމުން. އަޅުގަނޑުމެން ގައުމު ދޫކޮށެއް ނުދާނަން"\nނަމާލް ރާޖަޕަކްސަ ވިދާޅުވީ، ބޮޑުވަޒީރުކަމުން އިސްތިއުފާ ދެއްވި ނަމަވެސް އޭނާގެ ބައްޕާފުޅު ޕާލަމެންޓުގައި ތަމްސީލުކުރައްވާ ގޮނޑިން އިސްތިއުފާ ނުދެއްވާނެ ކަމަށެވެ.\nއަދި ބައްޕާފުޅަށްފަހު ދެން ބޮޑުވަޒީރުކަމަށް ވަޑައިގަންނަވާނެ ބޭފުޅަކު ކަނޑައެޅުވުމުގައި އެކްޓިވް ދައުރެއް އަދާކުރައްވަން ބައްޕަފުޅު ބޭނުންފުޅުވާ ކަމަށްވެސް ނަމާލް ވިދާޅުވިއެވެ.\nސްރީލަންކާގައި އިއްޔެއާއި ރޭގައި ހިނގައިދިޔަ ވަރުގަދަ ހަމަނުޖެހުންތަކުގެ ޒިންމާ ގިނަބަޔަކު އަޅުވަނީ މަހިންދަ ރާޖަޕަކްސަގެ އިސްތަށިފުޅުގައެވެ. އެއީ، މަހިންދަ ރާޖަޕަކްސަގެ ޕާޓީގެ ސަޕޯޓަރުން ގޯލްފޭސްއާއި ޓެމްޕަލް ޓްރީ ކައިރީގައި މުޒާހަރާކުރަމުންދިޔަ އާންމުންނަށް ހަމަލާތައް ދޭންފެށީ، މަހިންދަ ރާޖަޕަކްސައާ ބައްދަލު ކުރުމަށްފަހު ކަމަށްވާތީއެވެ. އެ ބައްދަލުވުމުގައި ނަމާލްވެސް ބައިވެރިވެވަޑައި ގެންނެވިއެވެ.


STO in hihsaa akah 55 MRF bahan faas kohfi\nއެސްޓީއޯއިން ހިއްސާ އަކަށް 55 ރުފިޔާ ބަހަން ފާސްކޮށްފި\nއެސްޓީއޯގެ އަހަރީ އާންމު ޖަލްސާގެ ތެރެއިން. -- އަހުމަދު ޝުރާއު | އަވަސް\nއެސްޓީއޯއަށް މިދިޔަ އަހަރު ލިބުނު ފައިދާއިން ހިއްސާއަކަށް 55ރ. ބަހަން އެ ކުންފުނިން ނިންމައިފި އެވެ.\nދަރުބާރުގޭގައި އެ ކުންފުނިން މިރޭ ބޭއްވި އަހަރީ އާއްމު ޖަލްސާއަށް ހާޒިރުވެތިބި 121 ހިއްސާދާރުންގެ އަގުލަބިއްޔަތުން ހިއްސާއަކަށް 55 ބަހަން ނިންމުމާ ގުޅިގެން 2016 ވަނަ އަހަރު ބަހަން ނިންމި އަދަދަށްވުރެ 7.8 ޕަސެންޓް އިތުރު އަދަދެކެވެ. އެ ކުންފުނިން 2016 ވަނަ އަހަރު ހިއްސާއަކަށް ބަހާފައިވަނީ 51ރ. އެވެ.\nއެސްޓީއޯއިން މިރޭ ބޭއްވި އަހަރީ އާއްމު ޖަލްސާގައި އެ ކުންފުނީގެ ހިންގާ ގަވާއިދަށް ގެންނަން ބޯޑުން ނިންމާފައިވާ ތިން އިސްލާހެއްވެސް ވަނީ ފާސްކޮށްފަ އެވެ. މިގޮތުން ގެނައި އެއް އިސްލާހަކީ އެސްޓީއޯ މެނޭޖިން ޑިރެކްޓަރު (އެމްޑީ) ނަމުގެ ފަހަތަށް، ޗީފް އެގްޒެކެޓިވް އޮފިސަރު (ސީއީއޯ) މަގާމު ހިމެނުމެވެ.\nއެސްޓީއޯއަށް މުޅި ކުންފުންޏަށް މިދިޔަ އަހަރު ލިބުނު ޖުމްލަ ފައިދާ ވަނީ އޭގެ ކުރީ އަހަރާއި އަޅާބަލާއިރު 269 މިލިއަން ރުފިޔާ ދަށްވެފަ އެވެ. މިއީ 62 ޕަސެންޓް ދަށްވުމެކެވެ. އެސްޓީއޯގެ މުޅި ގްރޫޕަށް 2017 ވަަނަ އަހަރުގެ ސާފު ފައިދާގެ ގޮތުގައި ލިބިފައި ވަނީ 160 މިލިއަން ރުފިޔާ އެވެ.\nރާއްޖެއަށް ތެލާއި ބޭސް އެތެރެކުރުމުގައި އެންމެ ލީޑިން ކުންފުންޏަކީ ރައްޔިތުންގެ 18.37 ޕަސެންޓާއި ސަރުކާރުގެ 81.63 ޕަސެންޓް ހިއްސާ އޮންނަ ކުންފުންޏެކެވެ.\nއެސްޓީއޯ ހުޅުމާލެ އައުޓްލެޓް އަލުން ހުޅުވައިފި\nއެސްޓީއޯ ޑިވިޑެންޑް ލިބޭނީ 30ގެ ކުރިން ހިއްސާ މުއާމަލާތް ކުރުމުން\nއައިޓީއެފްސީގެ ލޯނުން މެނޭޖް ކުރެވޭނެ


Oxygen fulhi kamah bune alifaan nivaa fulhi vikki bayaku hayyaru kohfi – adduLIVE\nއޮކްސިޖަން ފުޅި ކަމަށް ބުނެ އަލިފާން ނިވާ ފުޅި ވިއްކި ބަޔަކު ހައްޔަރުކޮށްފި\nMay 02, 2021, 21:38 ޝަބްނަމް ރަޝީދު\nކޮވިޑްގައި ހާލު ދެރަވެގެން އޮކްސިޖަން ބޭނުންވެގެން އުޅުނު މީހުންނަށް އޮކްސިޖަން ކަމަށް ބުނެ އަލިފާން ނިއްވާ ފުޅި ވިއްކި ދެމީހަކު އިންޑިއާގެ ދްވަރްކާއިން ހައްޔަރު ކޮށްފިއެވެ.\nމިދިޔަ ބުރާސްފަތި ދުވަހު ފުލުހުން އަތުލައިގެންފައިވަނީ 19 އަހަރުގެ އަޝުތޯޝް ޗޯހާން އަދި 22 އަހަރުގެ އަޔޫޝް ކުމާރު އެވެ. އެ މީހުން ވިއްކި5އަލިފާން ނިވާ ފުޅި އަތުލައިގެންފައިވާ ކަމަށް ވެސް ފުލުހުން މައުލޫމާތު ދެއެވެ.\nމި ދެމީހުން ކޮވިޑްގައި ހާލަތު ދަށްވެ މީހުން މަރުވަމުންދާ މި ދަނޑިވަޅުގައި އެ ބޭނުން ޖެހިފައިވާ މީހުންނަށް އޮކްސިޖަންގެ ނަމުގައި އަލިފާން ނިއްވާފުޅި ވިއްކާފައިވަނީ ފުޅިއެއް 10000 ރުޕީސްއަށެވެ. މި މައްސަލަ ފުލުހުންނާއި ހަމަޔަށް ދިޔައީ ގީތާ އަރޯރާ ކިޔާ އަންހެނަކު އޭނާގެ އާއިލާ މީހަކަށް ނޭވާލާން އުނދަގޫވެގެން އުޅެނިކޮށް މި ދެމީހުން އޮކްސިޖަން ކަމަށް ބުނެ އަލިފާން ނިވާ ފުޅި ވިއްކުމުން އެކަން އޭނާއަށް ޔަގީންވެގެން ފުލުހުންނަށް ރިޕޯޓް ކޮށްގެންނެވެ.\nގީނާ މި މައްސަލަ ހަމައެކަނި ފުލުހުންނަށް އެނގުމަކުން ނިންމާލީއެއް ނޫނެވެ. ފުލުހުން ޝައްކުވާ މީހުންނާއި ހަމަޔަށް ގޮސް އެކަން ބަލާތޯ ވެސް އޭނާ ދިޔައީ ބަލަމުންނެވެ. އަދި އެ މައްސަލަ ފުލުހަށް ގޮސް އޭނާވަނީ ލިޔުމުން ވެސް ހުށަހަޅާފައެވެ.\nއިންތިހާއަށް ނިކަމެތި ހާލަތަށް މީހުން ވެއްޓިފައިވާ މި ފަދަ ދަނޑިވަޅެއްގައި އިންޑިއާގެ އިންސާނިއްޔަތު ކަމެއްނެތް ބައެއް ފަރާތްތަކުން ކުރާ މިފަދަ ނޭދެވޭ ކަންތަކުގެ ސަބަބުން އިތުރު ނިކަމެތި ކަމާއި އެފަދަ އާއިލާތަކަށް ކުރިމަތިލާންޖެހޭ ފަހަތު އާދެއެވެ.


Covid-19: Beyrah Nukui 10 Meehaku 500 Faharah "Sorry" Liyan Jehijje - Vaguthu\nކޮވިޑް-19: ބޭރަށް ނުކުތް 10 މީހަކު 500 ފަހަރަށް "ސޮރީ" ލިޔަން ޖެހިއްޖެ\n10 މަސް ކުރިން ( އޭޕްރީލް 13, 2020 )\nއިންޑިއާގައި ފަތުރުވެރިންގެ މެދުގައި މަޝްހޫރު ސިޓީއެއް ކަމަށްވާ ރިޝިކެޝްގައި ކޮވިޑް-19 އާ ގުޅިގެން އެ ގައުމުގައި އިއުލާނު ކޮށްފައިވާ ފުރަބަންދު (ލޮކްޑައުން) އާ ހިލާފުވި 10 ފަތުރުވެރިއަކަށް އަދަބު ދީފިއެވެ.\nއެ ގައުމުގެ އޮފިޝަލުން ބުނެފައި ވާގޮތުގައި، ފުރަބަންދު ގަވާއިދާއި ހިލާފުވި 10 ފަތުރުވެރިން ލައްވާ ވަނީ 500 ފަހަރަށް "އަހަންނަށް މައާފް ކުރޭ" މިގޮތަށް ލިޔުމަށް އަންގާފައެވެ.\nއެ ގައުމުގައި ކޮވިޑް-19 ފެތުރެމުންދާތީ ރައްކާތެރިކަމުގެ ފިޔަވަޅެއްގެ އިއުލާނުކޮށްފައިވާ ފުރަބަންދުގެ މުއްދަތު އިތުރު ކުރުމަށްވެސް ނިންމާފައިވާއިރު، ޒަރޫރީ ބޭނުމެއްގައި ނޫނީ އެއްވެސް މީހަކު ބޭރަށް ނުނިކުތުމަށް ވަނީ އަންގާފައެވެ. އެއީ ގެއަށް ބޭނުންވާ ކާނާ ގަތުމަށް ބޭރަށް ދިއުމާއި، ބޭސް ގަތުމަށް ބޭރަށް ދިއުމެވެ.\nއެހެން ނަމަވެސް އިސްރާއީލާއި، މެކްސިކޯ އަދި އޮސްޓްރޭލިއާ އާއި އޮސްޓްރިއާއަށް ނިސްބަތްވާ ފަތުރުވެރިންތަކެއް އެ ސިޓީގެ މަގުމަތީގައި ހިނގަމުން ދަނިކޮށް ފެނިގެން އެ މީހުންނަށް ވަނީ އަދަބު ދީފައެވެ.\nއެ ސިޓީގެ ފުލުހެއް ކަމާށްވާ ވިނޯދް ޝަރްމާ ބުނެފައިވާގޮތުން، އެ މީހުން ލައްވާ 500 ފަހަރަށް ލިޔުއްވަން ޖައްސާފައި ވަނީ "އަހަރެން ފުރަބަންދުގެ ގަވާއިދަށް ބޯނުލަނބަން، އެކަމާއި އަހަރެން މައާފަށް އެދެން" މިގޮތަށެވެ.\nޝަރްމާ ބުނީ، އެ ސަރަހައްދުގައި އުޅެމުންދާ 700 އަށްވުރެ ގިނަ ފަތުރުވެރިން ފުރަބަންދުގެ ގަވާއިދާއި ހިލާފު ވެފައިވާ ކަމަށެވެ. އަދި މިގޮތަށް އަދަބު ދިނުމަށް ނިންމާފައި ވަނީ އެ މީހުންނަށް ފިލާވަޅެއް ދިނުމަށް ކަމަށްވެސް ބުނެފައި ވެއެވެ.\nފުލުހުން ބުނީ، އެ ސަރަހައްދުގެ ހޮޓަލްތަކަށް ގޮސް ވެސް ފަތުރުވެރިންނަށްވެސް ނަސޭހަތް ދީފައި ވާ ކަމަށެވެ.\nޝަރްމާ ވަނީ ގަވާއިދާ ހިލާފުވާ ފަރާތްތަކަށް ގާނޫނީ ފިޔަވަޅުތައް އަޅާނެ ކަމުގެ އިންޒާރު ދީފައެވެ.\nއިންޑިއާވެފައި ވަނީ ކޮވިޑް-19 އިން ސަލާމަތްވުމަށް ރައްކާތެރިކަމުގެ ފިޔަވަޅުތައް ވަރުގަދަ ކުރަމުންދާ އެއް ގައުމަށް ވެފައެވެ. ނަމަވެސް އެ ގައުމުގައި ކޮވިޑް-19 ޖެހޭ މީހުންގެ އަދަދު ދުވަހެއް ދުވަހަކަށް ދަނީ އިތުރުވަމުންނެވެ.


Govaa Thakecchaa Eku Thamreenu Harakaatheh Male' Gai Hinganee - Vaguthu\nގޮވާތަކެއްޗާއެކު ތަމްރީނު ހަރަކާތެއް މާލޭގައި ހިންގަނީ\n4 މަސް ކުރިން ( މެއި 5, 2019 )\nގޮވާތަކެއްޗާއެކު މޯލްޑިވްސް ނޭޝަނަލް ޑީފެންސް ފޯސް (އެމްއެންޑީއެފް)ގެ ޚާއްސަ ތަމްރީނު ހަރަކާތެއް މިއަދު މާލޭގައި ކުރިޔަށް ގެންދާން ފަށައިފިއެވެ.\nމިކަމާއި ގުޅޭގޮތުން މަޢުލޫމާތު ދެއްވަމުން އެމްއެންޑީއެފް އިން ވިދާޅުވީ މާލެ އާއި ހުޅުމާލޭގައި ކުރިޔަށް ގެންދިއުމަށް ހަމަޖެހިފައިވާ މި ތަމްރީނު ޕްރޮގްރާމް ފަށާފައި ވަނީ މިއަދު ހެނދުނު 8:00 ގައި ކަމަށެވެ. އެ އިދާރާއިން ވިދާޅުވީ، މި ހަރަކާތް ކުރިޔަށްގެންދާނީ މިއަދު އިރުއޮއްސި 6:00 އާއި ހަމައަށް ކަމަށެވެ.\nމާލެ އާއި ހުޅުމާލޭގައި މިއަދު އެމްއެންޑީއެފްގެ ތަމްރީނު ޕްރޮގްރާމެއް މިއަދު ބާއްވަމުން ދަނީ އިއްޔެ ރާއްޖޭގެ ސަލާމަތީ ބާރުތަކުގެ އިސް ވެރިންނާއި ވަޒީރުން ބައްދަލު ކުރައްވާ ރާއްޖޭގެ ސަލާމަތީ ރައްކާތެރިކަމާއި ބެހޭގޮތުން މަޝްވަރާތަކެއް ކުރައްވާފައި ވަނިކޮށެވެ.\nމި މަޝްވަރާތައް ކޮށްފައި ވަނީ، މިދިޔަ މަހުގެ 21 ވަނަ ދުވަހު އަވައްޓެރި ސްރީލަންކާއަށް ދިން ނިރުބަވެރި ހަމަލާއަށްފަހު ރާއްޖެއަށްވެސް އެފަދަ ހަމަލާއެއް އަމާޒުވެދާނެކަމުގެ އަޑު ފެތުރިފައިވާ ދަނޑިވަޅެއްގައެވެ.\nރާއްޖެއަކީ ލަންކާއަށް ހަމަލާ ދިނުމުގެ ފަހަތުގައިވާ ހައްދުފަހަނައަޅާފައިވާ ނިރުބަވެރި އިސްލާމިކް ސްޓޭޓްސް ޖަމާއަތުގެ ޓާގެޓެއް ކަމަށް އިންޓެލިޖެން ރިޕޯޓެއްގައި ވެސް ދާދިފަހުން ބުނެފައި ވެއެވެ. މިކަމާއި ގުޅިގެން އެމެރިކާރިން ވެސް ވަނީ ރާއްޖެއަށް ނިރުބަވެރިންގެ ނުރައްކާ އޮތްކަމަށް ބުނެ މިދިޔަ ބުރާސްފަތި ދުވަހު ޓްރެވެން އެޑްވައިޒަރީއެއް ނެރެފައެވެ.\nދިވެހި ސިފައިންނާއި އެމެރިކާގެ ސިފައިން ގުޅިގެން ހިންގި ތަމްރީނުތައް ނިންމާލައިފި\nމަސްވެރިކަމަށް ނުކުމެ އުޅުނު ދޯންޏެއްގައި ހުރި މީހެއްގެ ހާލު ސީރިއަސް ވެއްޖެ\nސިފައިން ހަތިޔާރާއި އެކު މާލޭގައި އޮޕަރޭޝަނެއް ފަށައިފި\nމެއި 5, 2019 10:49\nތިޔަ އުޅެނީ މާލެ ގޮއްވާލާން ވެގެން. އާންމުންގެ ގަޔައް ބޮން ގޮއްވާން ތިޔައުޅެނީ.\nމެއި 5, 2019 13:52\nގޮވާތަކެއްޗާއެކު މޯލްޑިވްސް ނޭޝަނަލް ޑީފެންސް ފޯސް (އެމްއެންޑީއެފް)ގެ ޚާއްސަ ތަމްރީނު ހަރަކާތެއް މިއަދު މާލޭގައި ކުރިޔަށް ގެންދާން ފަށައިފިއެވެ. މިދަނީ ސަހަރާއިން ޖާގައެއް ހޯދަން.....މިދަނީ\nމެއި 5, 2019 14:19\nސިފައިންގެ ބޯޑު ނައްޓާފަ ކޮންމެވެސް ސާރކަސް އެއްގެބޯޑު ތިތާ ހަރުކުރަންވީ.....ހުސް ޗަރުކޭސް ދައްކާ ބައެއް.....


Ginairu isheendhe inumun onna nurahkaa bodu\nމާ ގިނައިރު އިށީނދެ އިނުމުން ސިއްހަތަށް ނުރައްކާ\nގިނަ އިރު އިށީނދެ ތިބިމުގެ ބަދަލުގައި ތެދުވެ ހިނގާލުން ރަނގަޅު\nދުވާލުގެ ގިނަ ވަގުތު އިށީދެގެން އިންނަން ހެއްޔެވެ؟ އަވަހަކަށް މި އާދަ ހުއްޓާލާށެވެ. ސިއްހީ މާހިރުން ވިދާޅުވާ ގޮތުގައި މިއީ ހީވެސް ނުކުރާ ވަރުގެ ބޮޑު ނުރައްކަލެއް ސިއްހަތަށް ކޮށްފާނެ ކަމެކެވެ. އެނަލްސް އޮފް އިންޓާނަލް މެޑިސިންގައިވާ ރިޕޯޓެއްގައިވާ ގޮތުން މާ ގިނައިރު އިށީނދެގެން އިނުމުން ހިތުގެ މައްސަލަތަކާއި ހަކުރު ބަލި އަދި ކެންސަރު ފަދަ ނުރައްކާތެރި ބައްޔެއް ޖެހިދާނެ އެވެ.\nއެވްރެޖްކޮށް ކޮންމެ މީހަކުވެސް ދުވާލެއްގެ ދެ ބައިކުޅަ ހޭދަ ކުރަނީ ތަނެއްގައި އިށީނދެ އިނދެ އެވެ. މިގޮތަށް ގިނައިން ތިބެނީ ޓީވީ ބެލުމަށް ނުވަތަ ކޮމްޕިއުޓަރު ކައިރީގައި މަސައްކަތެއް ކުރާށެވެ.\nތަޖުރިބާކާރުން ވިދާޅުވަނީ ކަސްރަތުކޮށް ހެލިފެލިވެ އުޅޭ ކަންތައްތަކުގައި އުޅުނު ނަމަވެސް މިހާ ގިނައިރު އެއްތަނެއްގައި އިށީނދެ އިނުމަކީ ސިއްހަތަށް ގެއްލުން ވާނެ ކަމެއް ކަމަށެވެ. އަދި އިށީނދެގެން ގިނައިރު ތިބޭ މީހުންގެ ތެރެއިން ކަސްރަތު ނުކުރާ މީހުންނަށް އަދި މާ ނުރައްކާ ކަމަށް ވެސް ކަމާ ބެހޭ ތަޖުރިބާކާރުން ބުނެ އެވެ.\nނަމަވެސް އިށީނދެގެން ގިނަ ވަގުތު އިނުމުން ލިބޭ ގެއްލުން ކުޑަ ކުރެވެނީ ނުވަތަ އެއްގޮތަކަށް ވެސް ގެއްލުން ނުވާނީ ކިހާއިރަކު ކަސްރަތުކޮށް ހެލިފެލިވެ އުޅެގެން ކަމެއް އަދި ހޯދިފައެއް ނުވެ އެވެ. ހަމަ ގައިމުވެސް ދުވާލަކު ބައިގަޑިއެއްހާއިރު ކަސްރަތު ކޮށްފައި އަނެއް 23 ގަޑިއިރާ ބައި ހެލިފެލިވެ ނޫޅުމަކީ އެއްގޮތަކަށް ވެސް ފައިދާ ކުރާނެ ކަމެއް ނޫންކަމަށް ތަޖުރިބާކާރުން ބުނެ އެވެ.\nމިކަމަށް އޮތް އެންމެ ރަނގަޅު ހައްލެއް ކަމަށް ވަނީ އެމީހާ އިށީނދެގެން އިންނަ ވަގުތު ގުނުމެވެ. އިށީނދެ އިންނަނީ ކިހާ އިރަކު ކަން ގުނާނަމަ އެ އާދަ ބަދަލު ކުރަން މަސައްކަތް ކުރަން ފަސޭހަ ވާނެ އެވެ. އަނެއް ކަމަކީ އިށީނދެގެން އިނދެ ކުރަން ޖެހޭ ކަންތައްތައް ކުރުން މަދުކޮށް ތަންކޮޅެއް ހެލިފެލިވެ އުޅެމުން ކުރެވޭ ކަންތައްތައް ގިނައިން ކުރުމެވެ.\nމިސާލަކަށް އޮފީހުގައި ނުވަތަ މަސައްކަތް ކުރާ ތަނުގައި މާ ގިނަ ވަގުތު މޭޒު ކައިރީގައި ނީނދެ އިރުއިރުކޮޅުން ތެދުވެ ހިނގާލާ ހެދުން ރަނގަޅުވާނެ އެވެ. މިސާލަކަށް 30 ވަރަކަށް މިނިޓް ކޮމްޕިއުޓަރު ކައިރީގައި މަސައްކަތެއް ކުރަން އިނދެފައި ދެ ތިން މިނިޓްގެ ބްރޭކެއް ނަގައި ކުޑަކޮށް ހިނގާލާފައި އަލުން އައިސް އަނެއްކާވެސް މަސައްކަތް ފަށާށެވެ.\nކޮންމެ ބައި ގަޑިއަކުން ތިން މިނިޓްގެ ބްރޭކެއް ނަގާނަމަ އިށީނދެ އިނުމުން ލިބޭ ސިއްހީ ގެއްލުން ކުޑަވާނެ އެވެ. ޓީވީ ބަލަން އިންނައިރު ވެސް އިޝްތިހާރު އަންނަ ގަޑީގައި ތެދުވެ ކަސްރަތެއް ކޮށްލާ ހެދިދާނެ އެވެ.


Energy Drinks | Mihaaru\nއެނާޖީ ޑްރިންކްސްގެ ޑިއުޓީ ވެސް ބޮޑުކުރަން ފާސްކޮށްފި\nއެނާޖީ ޑްރިންކްސްގެ ބާވަތްތަކުން ނަގާ ޑިއުޓީ ދެ ގުނައާ ގާތްކުރާ އަދަދަކަށް ބޮޑުކުރަން ރައްޔިތުންގެ މަޖިލީހުން މިއަދު ފާސްކޮށްފި އެވެ.\nNovember 06, 2019 8\nރާއްޖެއަށް ދުވާލަކު 8،000 ލިޓަރުގެ އެނާޖީ ޑްރިންކް\nރާއްޖެ އަށް ކޮންމެ ދުވަހަކު 8،000 ލިޓަރުގެ އެނާޖީ ޑްރިންކް އެތެރެކުރާ ކަމަށް ކަސްޓަމްސް އިން މިއަދު ބުނެފި އެވެ.\nކޮކަ-ކޯލާ ވެސް އެނާޖީ ޑްރިންކް ހަދަނީ\nމިދިޔަ އޮގަސްޓް މަހުގެ ތެރޭގައި ކޮކަ-ކޯލާގެ އާ ރަހައެއް ނެރުމަށް ފަހު، އަނެއްކާވެސް އާ ހަތަރު ރަހައެއް އެނާޖީ ބުއިންތަކެއްގެ ގޮތުގައި ނެރެން ތައްޔާރުވާން ފަށައިފި އެވެ.\nހަކަތަ ހޯދަން ބޭނުންކުރާ ތަކެތިން ދަތް ހަލާކުވޭ\nDecember 25, 2018 34\nސިނގިރެޓާއި ދުފުމާއި ހަކުރު އަޅާ ފޮނިކޮށްފައި ހުންނަ ބުއިންތަކާއި ނުރަނގަޅު ކާނާއާ ދެކޮޅު ބިޔަ ކެމްޕެއިންތަކެއް ހިންގުމަށް 21 މިލިއަން ރުފިޔާ ހަރަދު ކުރުމަށް ހަމަޖެހިފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިއަދު ބުނެފި އެވެ.\nނުރަނގަޅު ކާނާގެ ތެރެއަށް ގައުމު ދޫކޮށްލެވޭކަށް ނެތް\nސިނގިރެޓާއި ދުފުމާއި ހަކުރު އަޅާ ފޮނިކޮށްފައި ހުންނަ ބުއިންތައް ފަދަ ނުރަނގަޅު އެއްޗެހިން ގައުމު ހަލާކުގެ ތެރެއަށް ދާން ދޫކޮށް ނުލައްވާނެ ކަމަށް ހެލްތު މިނިސްޓަރު އަބްދުﷲ އަމީން...\nDecember 25, 2018 31\nއެނާޖީ ޑްރިންކާއި ހަކުރު އަޅައި ފޮނިކޮށްފައި ހުންނަ ބުއިންތައް ބެއްލެވުން މިއަދުން ފެށިގެން ހުއްޓާލައްވާނެ ކަމަށް ނައިބު ރައީސް ފައިސަލް ނަސީމް ވިދާޅުވެއްޖެ އެވެ.\nއެންމެ އެނާޖީ ޑްރިންކަކުން ވެސް ބޮޑު ނުރައްކަލެއް\nއެންމެ އެނަޖީ ޑްރިންކެއް ބޯލުމުން ވެސް ލޭ ހޮޅިތަކަށް ގެއްލުންވެ ހަށިގަނޑު ނުރައްކަލަށް ހުށަހެޅިދާނެ ކަމަށް އާ ދިރާސާއެއްގައި ބުނެފި އެވެ.\nއެނާޖީ ޑްރިންކުގެ ގެއްލުންތަކާ ބެހޭ އާ އިންޒާރެއް\nއެނާޖީ ޑްރިންކް ބުއިމުން ހަށިގަނޑަށް ލިބޭ ގެއްލުންތަކުގެ ވާހަކަ މިހާރަކަށް އައިސް އަބަދުވެސް ދެކެވެ އެވެ. ސައިންސްވެރިން މިހާރު ބުނާ ގޮތުގައި މިއީ ޖިސްމާނީ އަދި ނަފްސާނީ ގޮތުން ވެސް ގެއްލުން ލިބޭ އެއްޗެކެވެ.\nOctober 01, 2017 3\nދުންފަތާއި އެނާޖީ ޑްރިންކުގެ ޓެކްސް ޔޫއޭއީން ބޮޑުކޮށްފި\nދުބާއީ (އޮކްޓޯބަރު 1) - ދުންފަތާއި އެނާޖީ ޑްރިންކުގެ ޓެކްސް ދެގުނަ ބޮޑު ކުރަން ޔުނައިޓެޑް އަރަބް އެމިރޭޓްސް (ޔޫއޭއީ) އިން ނިންމައިފި އެވެ.\nހިތުގެ މައްސަލަޔަކުން އެނާޖީ ޑްރިންކުގެ ނުރައްކާ ބޮޑުވޭ\nހިތުގެ ބައެއް މައްސަލަތައް ހުރިކަން ނޭނގި ތިބެ އެނާޖީ ޑްރިންކް ބޯ މީހުންނަށް ހާޓް އެޓޭކް ޖެހުމުގެ ނުރައްކާ ވަރަށް ބޮޑު ކަމަށް، އާ ދިރާސާއެއްގައި އިންޒާރު ދީފި އެވެ.\nMarch 01, 2017 14\nސިނގިރޭޓުން ޑިއުޓީ ބޮޑުކުރަން ފާސްކޮށްފި\nސިނގިރޭޓާއި އެނާޖީ ޑްރިންކާއި ސޮފްޓް ޑްރިންކުން ޑިއުޓީ ބޮޑުކުރުމަށް އެކްސްޕޯޓް އިމްޕޯޓް ގާނޫނަށް އިސްލާހު ގެނައުމުގެ ބިލަށް ވޯޓަށް އެހުމަށް ރައްޔިތުންގެ މަޖިލީހުގެ މާދަމާގެ ޖަލްސާއަށް އެޖެންޑާކޮށްފި އެވެ.\nFebruary 22, 2017 37\nސިނގިރޭޓާއި އެނާޖީ ޑްރިންކުން ނަގާ ޑިއުޓީ ބޮޑުކުރަން އެކްސްޕޯޓް އިމްޕޯޓް ގާނޫނަށް އިސްލާހު ގެނައުމުގެ ބިލު ރައްޔިތުންގެ މަޖިލީހުގެ އިގްތިސާދީ ކޮމެޓީން ފާސްކޮށްފި އެވެ. ކޮމެޓީން ގެނައި ބަދަލު މަޖިލީހުގެ ތަޅުމުން ފާސްކޮށްފި ނަމަ ސިނގިރޭޓަކުން ރުފިޔާއެއް ބޮޑުވެގެން ދާނެ އެވެ. އެއީ ސިނގިރޭޓް ފޮއްޓަކުން ވިހި ރުފިޔާގެ ބޮޑުވުމެކެވެ.\nFebruary 16, 2017 17\nމިދިޔަ އަހަރު 500 މިލިއަން ސިނގިރޭޓް އެތެރެކުރި\nދިވެހިން އާންމުކޮށް ބޯ ސިނގިރޭޓް ރާއްޖެއަށް އެތެރެކުރާ މިންވަރު މަދުނުވާ ކަމަށާއި މިދިޔަ އަހަރު 497 މިލިއަން ސިނގިރޭޓް އެތެރެކުރި ކަމަށް ކަސްޓަމްސްއިން މިއަދު ބުނެފި އެވެ.


February ge molhu kulhuntheriyaa Bruno Fernandes\nއިނގިރޭސި ޕްރިމިއާ ލީގްގެ މިދިޔަ މަހުގެ މޮޅު ކުޅުންތެރިޔާގެ އެވޯޑް، މެންޗެސްޓާ ޔުނައިޓެޑަށް ޖެނުއަރީ ޓްރާންސްފާގައި ބަދަލުވި، ޕޯޗްގަލްގެ ބުރުނޯ ފެނާންޑޭޒް ހޯދައިފި އެވެ.\nޕޯޗްގަލްގެ ސްޕޯޓިން ލިޒްބަންއިން، 55 މިލިއަން ޔޫރޯއަށް ޔުނައިޓަޑަށް ބަދަލުވި މިޑްފީލްޑަރު ވަނީ، ޔުނައިޓެޑްގައި އޭނާ ކުޅުނު ފުރަތަމަ ނުވަ މެޗުގައި ތިން ގޯލް ޖަހައި އިތުރު ހަތަރު ލަނޑު ޖެހުމަށް ފުރުސަތު ތަނަވަސް ކޮށްދީފަ އެވެ.\nއޭނާގެ ފުރަތަމަ މެޗުގައި މިދިޔަ މަހު ވޯލްވްސްއާ ދެކޮޅަށް ކުޅުނު މެޗަށް ފަހު ވާހަކަ ދައްކަމުން ޔުނައިޓެޑްގެ ކޯޗް އޮލޭ ގަނާ ސޮލްޝަޔާ ބުނީ، ފެނާންޑޭޒްގެ މުހިންމުކަން އެ މެޗުން ވެސް ޓީމަށް އެނގިގެން ދިޔަ ކަމަށެވެ. އޭގެ ފަހުން ޗެލްސީއާ ދެކޮޅަށް 2-0 ޔުނައިޓެޑް މޮޅުވި މެޗުގައި ފެނާންޑޭޒް ވަނީ ލަނޑު ޖަހަން ހެރީ މެގްއާއަށް ފުރުސަތު ތަނަވަސް ކޮށްދީފަ އެވެ.\nވަޓްފޯޑް އާ ދެކޮޅަށް ކުޅުނު މެޗުގައި އޭނާ ވަނީ، ލަނޑު ޖަހައި އެސިސްޓް ވެސް ކޮށްދީފަ އެވެ. އޭނާ ވެފައި ވަނީ، ޔުނައިޓެޑްގެ ކުޅުންތެރިންގެ ތެރެއިން މަންތުލީ އެންމެ މޮޅު ކުޅުންތެރިޔާގެ އެވޯޑް ހޯދި 20 ވަނަ ކުޅުންތެރިޔާ އަށެވެ. އަދި 2008 ގެ ފަހުން އެ އެވޯޑް ހޯދި ޕޯޗްގަލްގެ ފުރަތަމަ ކުޅުންތެރިޔާއަކީ ވެސް އޭނާ އެވެ. އެ އަހަރު މަންތުލީ މޮޅު ކުޅުންތެރިޔާގެ އެވޯޑް ހޯދީ ޗެލްސީއަށް ކުރިން ކުޅުނު އެޓޭކިން މިޑްފީލްޑާ ޑެކޯ އެވެ.


މޯބައިލް ނަމްބަރު ބަދަލުނުކޮށް އޮޕަރޭޓަރު ބަދަލުކުރެވޭ ހިދުމަތް އުނގޫފާރުގައި ދޭން ފަށައިފި – Ungoofaaru\nބަނޑޭރިގަނޑު/ޙަބަރު/މޯބައިލް ނަމްބަރު ބަދަލުނުކޮށް އޮޕަރޭޓަރު ބަދަލުކުރެވޭ ހިދުމަތް އުނގޫފާރުގައި ދޭން ފަށައިފި\nއުރީދޫ އެކްސްޕީރިއަންސް ސެންޓަރ\nމޯބައިލް ފޯނުގެ ނަމްބަރު ބަދަލުނުކޮށް ބޭނުން ކޮންމެ އޮޕަރޭޓަރެއްގެ ހިދުމަތަށް ބަދަލުވެވޭ ހިދުމަތް ދިރާގާއި އުރީދޫން ފެށުމާއެކު އެހިދުމަތް އުނގޫފާރު އައިލެންޑް އިމޭޖްން ދޭން ފަށައިފި އެވެ. އައިލެންޑް އިމޭޖަކީ އުރީދޫ މޯލްޑިވްސްގެ ބިޒްނަސް ޕާޓްނަރެކަށް ވުމާއެކު އައިލެންޑް އިމޭޖުން ދޭނީ ދިރާގުގެ ހިދުމަތް މިހާރު ބޭނުންކުރާ ފަރާތްތަކުން އުރީދޫއަށް ބަދަލުކުރުމުގެ ހިދުމަތެވެ.\nފޯނު ނަމްބަރު ބަދަލުނުކޮށް އޮޕަރޭޓަރު ބަދަލުކުރެވޭ ހިދުމަތް ކޮމިއުނިކޭޝަން އޮތޯރިޓީ އޮފް މޯލްޑިވްސް (ކޭމް) އިން ތައާރަފްކުރީ މިދިޔަ ބުރާސްފަތި ދުވަހު ހޮޓެލް ޖެންގައި ބޭއްވި ރަސްމިއްޔާތެއްގައި ހޯމް މިނިސްޓަރު އުމަރު ނަސީރެވެ.\nނަމްބަރު ޕޯޓެބިލިޓީ ހިދުމަތް ތައާރަފްކުރި ނަމަވެސް ކުރިއެކޭ އެއްގޮތަށް ދިރާގުން ދޫކުރާނީ ހަތަކުން ފެށޭ ނަމްބަރެވެ. އަދި އުރީދޫން ދޫކުރާނީ ނުވައަކުން ފެށޭ ނަމްބަރެވެ. އަދި އޮޕަރޭޓަރު ބަދަލުކުރެވޭނީ ހިދުމަތް ބޭނުންކުރަން ފަށާތާ 90 ދުވަސްފަހުންނެވެ.\nނަމްބާ ޕޯޓެބިލިޓީގެ ހިދުމަތް ހޯދާ ފަރާތްތަކަށް ޔޫޕީއެސް ކޯޑް ހޯދަން 234 އަށް މެސެޖްކުރެވޭނެ ކަމަށެވެ. އަދި ނަމްބަރު ބަދަލުކުރަން ބޭނުންވާ އޮޕަރޭޓަރަށް ނަމްބަރު ޕޯޓްކުރަން ފޯމް ހުށަހަޅާއިރު އެސްއެމްއެސް ކޯޑު ހުށަހަޅަން ޖެހޭނެއެވެ.\nޔޫޕީއެސް ކޯޑާއެކު ނަމްބަރު ޕޯޓްކުރަން ފޯމު ހުށައެޅުމުން ފޯމް ހުށަހަޅާތާ 24 ގަޑިއިރުގެ ތެރޭގައި އޮޕަރޭޓަރު ބަދަލުކުރެވޭނެކަން ނުވަތަ ނޫންކަން އެނގިގެންދާނެއެވެ. އަދި 48 ގަޑިއިރު އެކަމަށް ނަގަނީ ބިލިންގެ ކަންތައް ދެ އޮޕަރޭޓަރުން އޮޅުންފިލުވަން ޖެހޭތީއެވެ.\n100 ޓަނުގެ ފެނަށް ކައުންސިލުން ޑިޒާސްޓަރ މެނޭޖްމަންޓް ސެންޓަރުގައި އެދިއްޖެ


Anas Maraali Massalaigai Dhauvaakuri Kujjaku Hekinethigen Salaamaiyvejje - Vaguthu\nއަނަސް މަރާލި މައްސަލައިގައި ދައުވާކުރި ކުއްޖަކު ހެކިނެތިގެން ސަލާމަތްވެއްޖެ\nގްރޫޕަކުން ގޮސް ތޫނު އެއްޗެހިން ހަމަލާދީ މުހައްމަދު އަނަސް މަރާލި މައްސަލާގައި ދައުވާލިބުނު ކުޑަކުއްޖާގެ މައްޗަށް ކުށް ސާބިތުކުރެވޭ ވަރަށް ހެކި ނެތިގެން ދައުވާ ސާބިތުނުވާ ކަމަށް ޖުވެނައިލް ކޯޓުން މިއަދު ހުކުމްކޮށްފި އެވެ.\nމޫނު ނިވާކޮށްގެން ތިބި މީހުން ހިމެނޭ ގްރޫޕަކުން އަނަސް މަރާކީ 2017 ވަނަ އަހަރުގެ ޖުލައި މަހުއެވެ. ޖުވެނައިލް ކޯޓުން މިއަދު ކުރި ޙުކުމަކާއިއެކު ސަލާމަތްވެފައި ވަނީ އޭރު 17 އަހަރުގެ ކުއްޖެކެވެ. ނަމަވެސް މިހާރު އޭނާ އަށް ވަނީ 20 އަހަރު ފުރިފައެވެ.\nދައުލަތުގެ ފަރާތުން މި މައްސަލަ ސާބިތުކުރުމަށް ހަތަރު ހެކިން ހުށަހެޅި ކަމަށާއި ނަމަވެސް އަނަސްއަށް ހަމަލާދިން މީހުން މޫނު ނިވާކޮށްގެން ތިބުމުން އެއީ ކޮން ބައެއްކަން ބުނަން ނޭނގޭ ކަމަށް އެ ހެކިވެރިން ބުނެފައިވާ ކަމަށް ޖުވެނައިލް ކޯޓުގެ ޙުކުމުގައި ވެއެވެ. އެހެންކަމުން އެ ހާދިސާ ހިނގި ވަގުތު، އެ ހާދިސާ ހިނގި ތަނުގައި އެކުއްޖާ ހުރިކަން ދައުލަތުން ހުށަހެޅި ހެކިންގެ ހެކި ބަހުންނާއި ގަރީނާތަކުން ސާބިތުވެފައި ނުވާ ކަމަށް ހުކުމުގައިވެއެވެ.\nދިފާއީ ހެކިންގެ ހެކި ބަހުން ހާދިސާ ހިނގި ވަގުތު، ހާދިސާ ހިނގި ތަން ނޫން އެކި ތަންތަނުގައި އެކުއްޖާ އުޅެފައިވާކަން ސާބިތުވެފައިވާކަމަށް ވެސް ޖުވެނައިލް ކޯޓުގެ ޙުކުމުގައި ވެއެވެ. އެގޮތުން ދިފާއުން ވަނީ ތިން ހެކިވެރިން ހުށަހަޅައިފައެވެ.\n"ހާދިސާ ހިނގި ދުވަހުގެ ހެނދުނު 10:00 ހާއިރު ދައުވާ ލިބޭ ކުއްޖާގެ ގެއަށް ދިޔައިން. އެގެއިން ނުކުމެގެން ދިޔައީ ސައިކަލު ދުއްވަން. ސައިކަލު ދުއްވައި ނިންމުމަށްފަހު ދިޔައީ ހުޅުމާލެ ބާބަކިއު ޕޮއިންޓަށް. އެތަނުގައި ތިބެފައި އެ ރޭ 10:00 ހާއިރު ދައުވާ ލިބޭ ކުއްޖާގެ ގެއަށް ގޮސް ކެއީ. ދަންވަރު2ޖަހަންދެން ތިބީ ޕްލޭސްޓޭޝަން ގޭމް ކުޅެން. އެއިން އެއްވެސް ވަގުތަކު ލޯމަތިން ދައުވާ ލިބޭ ކުއްޖާ ގެއްލިފައެއް ނުވޭ،" ދިފާއީ ހެކިން ކޯޓަށް ދީފައިވާ ހެކިބަހުގައި ބުނެފައިވާ ކަމަށް ހުކުމުގައިވެއެވެ.\nވީޑިއޯ އެނަލިސިސް ރިޕޯޓުގައި، އަނަސްއަށް ހަމަލާދިން މީހަކާ އެ ކުއްޖާއާ އެއްގޮތް ސިފަތަކެއް ހުރި ކަމަށް ބުނެފައި ވިޔަސް، އެއީ އާންމު ތިން ސިފައެއް ކަމަށްވާތީ އެހެން މީހަކާ ވެސް އެ ސިފަތައް ދިމާވެދާނެ ކަމަށް ޖުވެނައިލް ކޯޓުގެ ޙުކުމުގައި ވެއެވެ. އެހެންކަމުން އަނަސްއަށް ހަމަލާދިން މީހުންގެ ތެރޭގައި ދައުވާލިބުނު ކުއްޖާ ހުރި ކަމާ މެދު ޝައްކު އުފެދޭ ކަމަށް ހުކުމުގައި ވަނީ ފާހަގަ ކޮށްފައެވެ.\nއަނަސް މަރާލި މައްސަލައިގައި ކުޑަކުއްޖާގެ އިތުރުން ހަތް މީހަކަށް ދައުވާ އުފުލާފައިވެއެވެ. އެމީހުން ޝަރީޢަތް ކުރިއަށް ދަނީ ކްރިމިނަލް ކޯޓުގައެވެ.\nއެ މައްސަލައިގައި ދައުވާކުރި މީހުން:\nޖުނައިހު އަބްދުﷲ، ލ. ގަން، ތުނޑި، ނަންނާރިގެ\nހަސަން މަހްފޫޒް، ސ. ފޭދޫ، ވެސްޓަންވި\nސިމާހު މޫސާ، ދަފްތަރު 1746\nއަހުމަދު ޒަޔާން، ޅ. ކުރެންދޫ، އަސުރުމާގެ\nއުސްމާން ޝަރީފް، މ. ދިމިޝްގް\nއަފްރާހް އަބްދުއް ރައްޒާގު، މ. ލޮނުމިދިލިގޭ\nކްރިމިނަލް ކޯޓުގައި ކުރިއަށް ގެންދާ ޝަރީޢަތް ތަފާތު ސަބަބުތަކާއި ހުރެ ލަސްވެ، އަދިވެސް ޙުކުމް ކުރުމާއި ގާތަކަށް ނުދެއެވެ.\nއަނަސްގެ މަރު: މިއަދުގެ ޝަރީއަތުގެ އަޑުއެހުން ކެންސަލް\nއަނަސްގެ ފުރާނަ ގެއްލޭ ފަދަަ 24 ޒަހަމެއް ފެނުނު، ގެނައި އިރު ވެސް ނޭވާ ނެތް: ޑޮކްޓަރު\nޖެނުއަރީ 3, 2021 23:25\nތި ހުރިހާ ޖަނަވާރުންތައް ތިހެން ކިޔާފަ ދޫކޮށްލާ! ބޮޑު ކަމެއް މީ!\nޖެނުއަރީ 4, 2021 00:32\nދުވަހެއް އޮތްކަން ނޭނގޭހޭ މަރުވާނޭކަން ވިސްނޭހޭ..\nމަރާލެވުނު މީހާގެ އަތުގައި މަރާލުމުގައި ބައިވެރިވި މީހުންގެ ބޯ ހިފައިގެން މަހުޝަރުގެ މައިދާނައް ހިފައިގެން އަންނާނެއެވެ.\nޖެނުއަރީ 4, 2021 01:48\nކިހިނެއް ހަދައިގެންބާ މިފަދަ ޤާތިލުންނަށް ހައްގު އަދަބު ލިބޭނީ؟ ދުނިޔޭގެ އެހެންތަންތާގައިވެސް މަރާލަން ނިޔަށް ގަތަސް ސަލާމަތެއްނުވޭ. މިތާގައި މަރާލަން އިންޒާރުދިނަސް އެމާބޮޑުކަމަކަށްނުވޭ! މިރާއްޖެ ނޫނީ މީހުން މަރާލައިފަ މިނިވަންކޮށް އުޅޭ އެވެސްތަނެއް ނެތް! އެންމެ ދުވަހަށްވެސް ޖަލުގައި އޮތް މީހާ އޮތީ 15 ވަރަކަށް އަހަރަށް. އެއީ އަޒުލީނާ މަރާލި މީހާ. އެނޫނީ ވަކިހިސާބަކުން އެންމެންވެސް މިނިވަން. ޢަހަރެމެން ކޮޕީކުރާ ހުޅަގުގެ ގައުމުތަކުހައި ލާހިކައެއްނޫން އުމުރު ބާކީއޮތްބައި ދެން މިނިވަންވެގެން އުޅޭކަށް. ހުރިހާވެސް ދެރައެއް މަރުވައިލާގެ މައްޗައް.\nޖެނުއަރީ 4, 2021 14:59


SunOnline: La Liga : Athletico faseyha kamaa eku bali kurumah fahu Real'un dhevana ah jehilafi\nއެތްލެޓިކޯ ފަސޭހަކަމާ އެކު ބަލިކޮށް ރެއާލުން ދެވަނައަށް ޖެހިލައިފި\nޢަބްދުﷲ އައިމަން 10 Feb 2019, 08:43\nމިރޭ ރެއާލް މެޑްރިޑާއި އެތްލެޓިކޯ މެޑްރިޑް ބައްަލު ކުރި މެޗުގެ ތެރެއިން -- ފޮޮޓޯ / ޑޮމް ފެރަލް\nސްޕެނިޝް ލީގުގައި މިރޭ އެތްލެޓިކޯ މެޑްރިޑް ބަލިކޮށް ވާދަވެރި ރެއާލް މެޑްރިޑުން ތާވަލުގެ ދެވަނައަށް ޖެހިލައިފިއެވެ.\nއަމިއްލަ ދަނޑުގައި ކުޅެ ރެއާލް ކައިރިން އެތްލެޓިކޯ ބަލިވެފައި ވަނީ 1-3 ގެ ނަތީޖާއަކުންނެވެ. މި ބައްޔާއި އެކު އެތްލެޓިކޯ ވަނީ ތިން ވަނައަށް ވެއްޓިފައެވެ. އަދި މިވަގުތު ރަނގަޅު ފޯމެއްގައި އޮތް ރެއާލުން ވަނީ ކުޅުނު 23 މެޗުން 45 ޕޮއިންޓު ހޯދާ ދެވަނަ އަށް ޖެހިލާފައެވެ.\nމިރޭގެ މެޗުގައި ފުރަތަމައިން ގޯލު ޖަހާ ލީޑު ނެގީ ރެއާލް މެޑްރިޑުންނެވެ. މެޗުގެ 16 ވަނަ މިނަޓުގައި ބްރެޒިލްގެ މިޑްފީލްޑަރު ކަސަމީރޯ ގޯލުޖަހައިދީފައި ވާއިރު އޭގެ ހިނދުކޮޅެއް ފަހުން އެތްލެޓިކޯގެ އެންޓޮއިން ގްރީޒްމަން ވަނީ ގޯލެއް ޖަހާ މެޗުގެ ނަތީޖާ ހަމަހަމަ ކޮށްފައެވެ.\nނަމަވެސް ފުރަތަމަ ހާފު ނިމުމުގެ ކުރިން ރެއާލުން ވަނީ ގޯލެއް ޖަހައި އަނބުރާ ލީޑު ނަގާފައެވެ. ލިބުނު ޕެނަލްޓީއަކުން ރެއާލް ގެ ކެޕްޓަން ސާޖިއޯ ރަމޯސް ޖަހައިދިން މި ގޯލާއި އެކު އެތްލެޓިކޯ މެޑްރިޑް ގެ މުޅި ޓީމު ޕުރެޝަރަށް ދިޔައެވެ.\nދެވަނަ ހާފުގައި އެތްލެޓިކޯ ގެ ކުޅުންތެރިން ކުރިއަށް ޖައްސާ ގޯލު ޖަހަން މަސައްކަތް ކުރި ނަމަވެސް ރެއާލް ގެ ހިއްވަރާއި އެކު އެމީހުން ވަނީ އިތުރު ގޯލެއް ޖަހާ މެޗު ޔަގީން ކޮށްފައެވެ. ގެރެތް ބޭލް ކާމިޔާބު ކޮށްދިން މި ގޯލަކީ އޭނާ ރެއާލަށް ޖަހައިދިން 100 ވަނަ ގޯލެވެ.\nމި މެޗަކީ ދެ ޓީމުން ވެސް ގިނަ ކާޑުތަކެއް ފެނި ގިނަ ހަމަ ނުޖެހުންތަކެއް އުފެދުނު މެޗެކެވެ. ޖުމްލަ 10 ރީންދޫ ކާޑާއި ރަތް ކާޑެއް މެޗުން ފެނިގެން ގޮސްފައިވެއެވެ.\nމިދިޔަ ހަފްތާގައި ރެއާލުން ވަނީ މިވަގުތު ލީގުގެ އެއްވަނައިގައި އޮތް ބާސެލޯނާއާއި ލީގު ކަޕުގައި ވާދަކޮށް 1-1 ގެ ނަތީޖާ އަކުން އެއްވަރު ވެފައެވެ. ސީޒަނުގެ ފުރަތަމަ ކޮޅު ގިނ މެޗުތަކަކުން ބަލވި ނަމަވެސް ފަހަކަށް އައިސް ރެއާލުން ކުޅުނު ގިނަ މެޗުތަކަުން އެ ޓީމު ވަނީ މޮޅުވެފައެވެ.\nގަދަފަދަ ރެއާލް މެޑްރިޑް ވެލެންސިއާގެ އަތްދަށު ވެއްޖެ\nމެސީއާއި ސުއަރެޒް ޖެހި ގޯލު ތަކުން ބާސެލޯނާއަށް ޕޮއިންޓެއް\nޒިދާންގެ ކޯޗު ކަމުގައި ދެވަނަ މެޗުން ވެސް ރެއާލަށް މޮޅެއް


ހޭޒް: އިންޓަ ހައުސް/ކްލާސް ނެޓްބޯޅަ މުބާރާތުގައި ކުޅުނު ދެމެޗުން މޮޅުވެ ހަނަފީ ހައުސް ފައިނަލަށް – Mikal News\nހޭޒް: އިންޓަ ހައުސް/ކްލާސް ނެޓްބޯޅަ މުބާރާތުގައި ކުޅުނު ދެމެޗުން މޮޅުވެ ހަނަފީ ހައުސް ފައިނަލަށް\nހޭޒްގެ އިންޓާހައުސް/ކްލާސް ނެޓްބޯޅަ މުބާރާތް 2022/2021\nމިހާރު ކުރިޔަށްދާ ހާފިޒު އަހުމަދު ސްކޫލުގެ (ހޭޒް)ގެ އިންޓަ ހައުސް/ކްލާސް ނެޓްބޯޅަ މުބާރާތުގައި ހައުސްތަކުގެ ބައިން މިއަދު ކުޅުނު ދެމެޗުން މޮޅުވީ ޝާފީ (ބުލޫ) ހައުސް އާއި ހަނަފީ (ގްރީން) ހައުސް އެވެ. އެއާއެކު ގްރީން ހައުސް އަށް ވަނީ ފައިނަލުން ޖާގަލިބިފައެވެ.\nހައުސްތަކުގެ ބައިން މިއަދުގެ9ވަނަ މެޗުގައި ވާދަކުރީ މާލިކީ (ޔެލޯ) ހައުސް އާއި ޝާފީ (ބްލޫ) ހައުސްގެ ޓީމެވެ. މިމެޗު 12 ޕޮޓް 23 ޕޮޓުން ކާމިޔާބުކުރީ ޝާފީ (ބްލޫ) ހައުސް އެވެ. މި މެޗުގެ ކުއީން އޮފް ދަ މެޗަކަށް ހޮވިފައިވަނީ ޝާފީ ހައުސްގެ ސެންޓާ ޝަކީލާ އަލްހާނު އެވެ. މިމެޗުން ބަލިވުން މާލިކީ (ޔެލޯ) ހައުސް ވަނީ ކުޅުނު ދެމެޗުން ބަލިވެ މުބާރާތުން ގާތްގަޑަކަށް ކަޓާފައެވެ.\nމިއަދުގެ މެޗުގެ މޮޅު ކުޅުންތެރިން\nމިއަދުގެ 10 މެޗުގައި މިބައިން ވާދަކުރީ ހަންބަލީ (ރެޑް) ހައުސް ޓީމާއި ހަނަފީ (ގްރީން) ހައުސްގެ ޓީމެވެ. މި މެޗު 15 ޕޮޓް 13 ޕޮޓުން ކާމިޔާބުކުރީ ހަނަފީ (ގްރީން) ހައުސް ގެ ޓީމެވެ. މި މެޗުގެ ކުއީން އޮފް ދަ މެޗަކަށް ހޮވިފައިވަނީ ހަނަފީ (ގްރީން) ހައުސްގެ ގޯލްކީޕާ އާމިނަތު މާޝާ އަބްދުﷲ އެވެ. މިމެޗުން މޮޅުވުމުން ހަނަފީ (ގްރީން) ހައުސް ވަނީ ކުޅުނު ދެމެޗުން މޮޅުވެ މުބާރާތުގެ ފައިނަލުން ޖާގަ ހޯދާފައެވެ.\nމިބައިގެ ގްރޫޕް ސްޓޭޖުގެ ފަހު ދެމެޗު މާދަމާ ކުޅޭނެއެވެ. ފުރަމަ މަ މެޗުގައި ހަވީރު 3:45ގައި ވާދަކުރާނީ ހަނަފީ ހައުސް އާއި ޝާފީ ހައުސް އެވެ. ދެވަނަ މެޗުގައި 4:45ގައި ބައްދަލުކުރާނީ މާލިކީ ހައުސް އާއި ހަންބަލީ ހައުސް އެވެ. މިބައިގެ މެޗުތައް ކުޅެނީ ހޭޒްގެ ހޯލުގެ ކޯޓުގައެވެ.\nއިންޓާ ކްލާސް ބައި\nމިމުބާރާތުގައި މިއަދު މެންދުރު ފަހު 3:30 ގައި އާއި 4:00ގައި ކުޅުނީ ގައި ފައުންޑޭޝަން ސްޓޭޖު އާއި ގްރޭޑް 1 ހިމަނައިގެން ނަގާފައިވާ4ޓީމުގެ ދެމެޗެވެ. މިމެޗުތައ ްކުލުނީ ބޮދު ނިކަގަސް ދަށު ކޯޓުގައެވެ.\nފައުންޑޭޝަން ސްޓޭޖް/ގްރޭޑް1 ޓީމް އޭ 2-8 ޓީމް ޑީ\nފައުންޑޭޝަން ސްޓޭޖް/ގްރޭޑް1 ޓީމް ބީ 5-2 ޓީމް ސީ\nގްރޭޑް ކްލަސްތަކުގެ މެޗުތައް\nގްރޭޑް6އޭ 23 ޕޮޓް –7ޕޮޓް 6ބީ، ހޯލުގައި\nގްރޭޑް6ސީ 15 ޕޮޓް –2ޕޮޓް 6ޑީ، ހޯލުގައި\nގްރޭޑް 2އޭ 1 ޕޮޓް –6ޕޮޓް 2ސީ،\nގްރޭޑް 5އޭ 19 ޕޮޓް –3ޕޮޓް 5ބީ، ކުޅޭ ބިމު ކޯޓުގައި\nގްރޭޑް 4އޭ 8 ޕޮޓް – 1 ޕޮޓް 4ސީ، ކުޅޭ ބިމު ކޯޓުގައި\nގްރޭޑް3ބީ5ޕޮޓް –5ޕޮޓް 3ސީ، (އެއްވަރު)\nމިމުބާރާތުގައި މާދަމާގެ މެޗުތަކުގައި ބައްދަލުކުރާނީ:\nފައުންޑޭޝަން ސްޓޭޖް/ގްރޭޑް1 ބީ ޓީމް އާއި ޑީ ޓީމް، 3:30 ނިކަގަސް ދޮށު ކޯޓުގައި\nފައުންޑޭޝަން ސްޓޭޖް/ގްރޭޑް1 އޭ ޓީމް އާއި ސީ ޓީމް، 4:00 ނިކަގަސް ދޮށު ކޯޓުގައި\nގްރޭޑް2ބީ އާއި ސީ، 4:30 ނިކަގަސް ދޮށު ކޯޓުގައި\nގްރޭޑް3އޭ އާއި ސީ،، 5:00 ނިކަގަސް ދޮށު ކޯޓުގައި\nގްރޭޑް5ބީ އާއި ސީ، ހަވީރު 4:00 ކުޅޭ ބިމު ކޯޓުގައި\nގްރޭޑް4ބީ އާއި ސީ، ހަވީރު 5:00 ކުޅޭ ބިމު ކޯޓުގައި\nގްރޭޑް6އޭ އާއި ޑީ، މެންދުރުފަސް 1:30 ހޯލުގައި\nގްރޭޑް6ބީ އާއި ސި، މެންދުރުފަސް 2:15 ހޯލުގައި\nމިމުބާރާތް ކުރިޔަށް ގެންދަނީ ހޭޒްގެ ގްރޭޑް7އިން މަތީގެ ދަރިވަރުން4ހައުސްގެ ޓީމުތަކުގައި ވާދަކުރާ ގޮތަށާއި ގްރޭޑް6އިން ދަށުގެ ގްރޭޑް ތަކުގެ ކްލާސްތައް ވާދަކުރާ ގޮތަށެވެ.\nގުޅުންހުރި މައުލޫތައް:ހާފިޒު އަޙުމަދު ސްކޫލް (ހޭޒްް, ނެޓްބޯޅަ\nހޭޒްގެ އިންޓަ ހައުސް/ކްލާސް ނެޓްބޯޅަ މުބާރާތް މާދަމާ ހެނދުނު ފަށަނީ\nހޭޒް: އިންޓަ ހައުސް/ކްލާސް ނެޓްބޯޅަ މުބާރާތުގެ ޗެމްޕިއަންކަން ހަންބަލީ ހައުސް އަށް\nހޭޒް: އިންޓަ ހައުސް/ކްލާސް ނެޓްބޯޅަ މުބާރާތުގައި ފައިނަލަށް ހަނަފީ އާއި ހަންބަލީ ހައުސް\nހޭޒް: އިންޓަ ހައުސް/ކްލާސް ނެޓްބޯޅަ މުބާރާތުގައި މިއަދު މޮޅުވީ ހަންބަލީ ހައުސް އާއި ހަނަފީ ހައުސް\nޏ.އޭއީސީގެ އިންޓަރ ހައުސް ނެޓްބޯޅަ މުބާރާތް ފޯރިއާއެކު ކުރިޔަށް ދަނީ


Testing Capacity Ithuru Kuran Dhigu Muhdhatheh Nagaane - Vaguthu\nޓެސްޓިން ކެޕޭސިޓީ އިތުރު ކުރަން ދިގު މުއްދަތެއް ނަގާނެ!\nކޮވިޑް-19 އަށް ޓެސްޓް ކުރުމުގައި އައިޖީއެމްއެޗުން ބޭނުންކުރަމުން ދިޔަ އެކްސްޓްރެކްޝަން މެޝިނެއް ހަލާކުވެ، އެ މެޝިނު ނުހެދި ދިގުލައިގެން ގޮސްފައިވާއިރު، އިތުރު އެކްސްޓްރެކްޝަން މެޝިނުތަކާއި ޕީސީއާރު މެޝިނުތައް ގެންނަން ދިގު މުއްދަތެއް ނަގާނެ ކަން ހާމަވެއްޖެ އެވެ.\nއެނގިފައިވާ ގޮތުގައި މިދިޔަ މަހުގެ ފަހުކޮޅާ ހަމައަށް އައިޖީއެމްއެޗުގައި ހުރީ އެންމެ އެކްސްޓްރެކްޝަން މެޝިނެކެވެ. ނަމަވެސް ފަހުން އިތުރު އެކްސްޓްރެކްޝަން މެޝިނެއް ގެނެސް، ޓެސްޓް ކުރެވޭ ވަރު އިތުރު ކުރި އެވެ. އެކަމަކު އާ އެކްސްޓްރެކްޝަން މެޝިނު ބޭނުން ކުރަން ފެށިތާ މަހެއް ވެސް ނުވަނީސް އެތަނުން އެއް މެޝިނު ހަވާލުކުވުމުން، ކުރިއެކޭ އެއްގޮތަށް މިހާރު އައިޖީއެމްއެޗުގައި ހުރީ އެންމެ އެކްސްޓްރެކްޝަން މެޝިނެކެވެ.\nއައިޖީއެމްއެޗުން ބޭނުން ކުރަމުން ދިޔަ އެކްސްޓްރެކްޝަން މެޝިނަކީ އެސްޓީއޯ އިން އަމިއްލަ ކުންފުންޏެއް ކަމަށްވާ މެޑިކިއުޕް އާ ހަވާލުކޮށްގެން ގެނެސްފައިވާ މެޝިނެކެވެ. އެ މެޝިނަށް ދިމާވި މައްސަލަ ހައްލު ނުކުރެވިގެން އުޅެނީ، މެޑިކުއިޕްގެ ސްޓޮކްގައި އެ މެޝިނަށް ބޭނުންވާ ބެކަޕް ސްޕެއާ ޕާޓްސް ނެތުމުންނެވެ. އެ މެޝިނަށް ދިމާވާ މައްސަލަތައް ހައްލު ކުރުމަށް ޓްރެއިން ވެފައިވާ ބަޔޯ މެޑިކަލް އިންޖިނިއަރެއް ވެސް އެ ކުންފުނީގައި ނެތް ކަމަށް ވެއެވެ.\nއެ އެކްސްޓްރެކްޝަން މެޝިނު ހަލާކުވުމާ އެކު ޓެސްޓިން ކެޕޭސިޓީ އިތުރު ކުރުމަށް ސަރުކާރުން ކުރަމުން އަންނަ މަސައްކަތްތަކަށް ބޮޑެތި ގޮންޖެހުންތަކެއް ކުރިމަތިވެފައިވާ ކަމަށް މައުލޫމާތު އެނގޭ ބައެއް ބޭފުޅުން ވިދާޅުވެއެވެ. އަދި ސަޕްލަޔަރަށް އެ މެޝިނަށް ދިމާވި މައްސަލަ އަވަހަށް ހައްލު ނުކުރެވުމަކީ ވަރަށް ބޮޑު ކަންބޮޑުވުމެއް ކަމަށް، އެކަމާއި ގުޅޭގޮތުން މައުލުމާތު ދެއްވި ސިއްހީ ދާއިރާގައި ބައެއް އޮފިޝަލުން ވިދާޅުވެއެވެ.\nޕީސީއާރު މެޝިނުތައް އިތުރުވި ނަމަވެސް، އެކްސްޓްރެކްޝަން މެޝިނު މަދުވުމުން ޓެސްޓް ކުރެވޭ ވަރު ވަރަށް ބޮޑަށް ލިމިޓުވެފައިވާ ކަމަށް އޮފިޝަލުން ވިދާޅުވެ އެވެ. އެއީ ކޮންމެ ސާންޕަލް އަކީ ވައިރަސް އެކްސްޓްރެކްޓް ކުރުމަށް ފަހު ޓެސްޓް ކުރެވޭ އެއްޗަކަށް ވާއިރު، ސާންޕަލްތައް އެކްސްޓް ކުރެވޭ ވަރު މަދުވުމުން ޓެސްޓް ކުރެވޭ ވަރު ވެސް މަދުވާތީ އެވެ.\nއެނގިފައިވާ ގޮތުގައި އެކްސްޓްރެކްޝަން މެޝިނަށް ދިމާވި މައްސަލަ ހައްލު ކުރަން އެކަށީގެންވާ ވަރަށް ވުރެ ބޮޑު އަގެއް، މެޑިކުއިޕް އިން ހުށަހަޅާފައި ވާތީ އެ މެޝިނު ހެދުން މަޑުޖައްސާލަން އައިޖީއެމްއެޗުން ވަނީ ނިންމާފަ އެވެ. މެޑިކުއިޕް އިން އެ މެޝިނު ހަދަން ހުށަހަޅާފައިވަނީ 1.2 މިލިޔަން ރުފިޔާ ކަމަށް، ނަން ނުޖަހާ ގޮތަށް މައުލޫމާތު ދެއްވި އައިޖީއެމްއެޗުގެ އިސް އޮފިޝަލަކު ވިދާޅުވި އެވެ. އޭނާ ވިދާޅުވީ އެ އަށް ވުރެ ހެޔޮ އަގެއްގައި، ޑަބްލިއު އެޗްއޯ ފަދަ ބައިނަލްއަގުވާމީ ޖަމިއްޔާތަކުން އެޕްރޫވް ކޮށްފައިވާ އެހެން ބައެއް ބްރޭންޑްތަކުގެ އެކްސްޓްރެކްޝަން މެޝިނު ލިބެން ހުރި ކަމަށެވެ. އަދި އެ އަގުގައި އެކްސްޓްރެކްޝަން މެޝިނު ނުހަދަން ނިންމީ އެ ސަބަބާއި ހުރެ ކަމަށް އޮފިޝަލް ވިދާޅުވި އެވެ.\nއޭގެ އިތުރުން ޓެސްޓިން ކެޕޭސިޓީ އިތުރު ކުރުމަށް ސަރުކާރުން ކުރާ މަސައްކަތުގެ ތެރެއިން އިތުރު މެޝިނުތައް ގަންނަން ނިންމާފައިވާ ކަމަށް އޮފިޝަލު ވިދާޅުވި އެވެ. ނަމަވެސް އެ މެޝިނުތައް ރާއްޖެ އަށް ގެނެވޭނީ އެންމެ އަވަސް ވެގެން ވެސް ދެ މަސް ދުވަހުގެ ތެރޭގައި ކަމަށް އޭނާ ވިދާޅުވި އެވެ.\nއެހެންކަމުން އެންމެ އަވަހަށް ވެސް ޓެސްޓިން ކެޕޭސިޓީ އިތުރު ކުރެވޭނީ އަންނަ އޮގަސްޓް މަހުގެ މެދެއްހާ ތަނުގައި ކަމަށް އޭނާ ލަފާކުރައްވަ އެވެ. ނަން ނުޖަހާ ގޮތަށް މައުލޫމާތު ދެއްވި އައިޖީއެމްއެޗްގެ އިސް އޮފިޝަލް ވިދާޅުވީ މިހާރު އައިޖީއެމްއެޗްގެ ޓެސްޓިން ކެޕޭސިޓީ ހުރީ، ކޮވިޑް-19 މާލޭގައި ފެތުރެން ފެށި އިރު ވެސް ހުރި ވަރަށެވެ. (އެކްސްޓްރެކްޝަން ދެ މެޝިނު އޮޕަރޭޓް ކުރި އިރު ކެޕޭސިޓީ އަކީ ދުވާލަކަށް 700 ޓެސްޓް، މިހާރު އެ އަދަދު ހުރީ ދުވާލަކަށް 500 ވަރުގައި)\nމިފަދަ ނާޒިކު ދަނޑިވަޅެއްގައި އައިޖީއެމްއެޗުން މުހިންމު މެޝިނުތައް ގަންނަ އިރު، އެ ތަކެއްޗަށް ދިމާވާ މައްސަލަތައް ހައްލު ކުރެވޭ ވަރުގެ ބަޔޯ މެޑިކަލް އިންޖިނިއަރުންގެ އިތުރުން، މުހިންމު ސްޕެއާ ޕާޓްތައް ސަޕްލަޔަރުގެ ސްޓޮކްގައި ހުރިކަން ކަށަވަރު ކުރުމުގެ އިންތިހާ އަށް މުހިންމު ކަމަށް އޭނާ ވިދާޅުވި އެވެ.\nއިގްތިސާދީ ހަރަކާތްތައް ފަށަން ތައްޔާރުވަމުން އަންނަ އިރު، ޓެސްޓިން ކެޕޭސިޓީ އިތުރު ނުކުރެވުމަކީ ބަލި ފެތުރި، ކޮވިޑް-19ގެ ދެ ވަނަ ރާޅެއްގެ ބިރު އިންތިހާ އަށް ބޮޑުވާނެ ކަމެއް ކަމަށް ދުނިޔޭގެ ސިއްހަތު ޖަމިއްޔާ ފަދަ އިދާރާތަކުން ވަނީ ބުނެފަ އެވެ.\nއޭގެ އިތުރުން ލޮކްޑައުން އަށް ދެ މަހަށް ވުރެ ގިނަ ދުވަސް ވެފައިވާއިރު، ޓެސްޓިން ކެޕޭސިޓީ އިތުރު ނުކުރެވި ހުރުމަކީ ސަރުކާރުން ކޮވިޑް-19 އަށް ތައްޔާރުވެފައިވާ ކަމަށް ބުނި ނަމަވެސް، އެ ކަމާއި މެދު އެތައް ބަޔަކު ސުވާލު އުފައްދަމުން އަންނަ ދަނޑިވަޅެއްގައި، އެ ތުހުމަތުތަކަށް ލިބޭ އިތުރު ބާރެއް ކަމަށް ގިނަ ބަޔަކު ބުނެ އެވެ.\nޖޫން 13, 2020 22:14\nޢަފީފު އާއި ހިޔަލީމެންކުންފުނިދޯ\nކޭސް ތައް މަދުވެގެން އުޅެނީ މިހެންވެ ދޯ.. ކޮންޓްރޯލް ވެގެންނެއް ނޫން އެއްގޮތަކަށްވެސް\n1.2 މިލިއަން އެއީ ކޯންޗެއް؟؟ ރައްޔިތުންގެ ފުރާނަ މުހިއްމު. ވީމާ ކުރިއަށް ނުގެންދަންވީ ސަބަބެއް ނެތް. ގަންނަންވީ


"Bodu kamakah" mi sarukaarun nukuranee vakkan: Raees | Mihaaru\nމިރޭގެ ޖަލްސާގައި ރައީސް ވާހަކަ ދައްކަވަނީ: ސަރުކާރުން ކަމެއް ނުކުރާ ކަމަށް ދައްކާ ވާހަކައަށް ރައްދު ދެއްވި-- ފޮޓޯ: އެމްޑީޕީ\n"ބޮޑު ކަމަކަށް" މި ސަރުކާރުން ނުކުރަނީ ވައްކަން: ރައީސް\n22 މާޗް 2019 - 23:11 67 comments\nރ. އަތޮޅުގެ ހަތަރު ދާއިރާ އަށް އެމްޑީޕީން ވާދަ ކުރާ ކެންޑިޑޭޓުންގެ ކެމްޕެއިނަށް އަލިފުށީގައި މިރޭ ބޭއްވި ޖަލްސާގައި ރައީސް ވިދާޅުވީ "ކުޑަ ކަމަކަށް ވެސް ބޮޑު ކަމަކަށް ވެސް މި ސަރުކާރުން ނުކުރާ ކަމަކީ ވައްކަން" ކަމަށެވެ.\n"ކިތަންމެ ދުވަހަކު ވެރިކަމުގައި ހުންނަން ޖެހުނަސް ގައިމުވެސް [ވައްކަން] އެއީ ނުކުރާނެ ކަމެއް،" ގިނަ އަދަދެއްގެ އާއްމުން ބައިވެރިވި ޖަލްސާގައި ރައީސް ވިދާޅުވި އެވެ.\nއެމަނިކުފާނު ވިދާޅުވި ގޮތުގައި މީގެ ފަސް މަސް ކުރިން ރާއްޖެ އޮތް ހާލަތާ މެދު މިއަދު ވެސް ވިސްނަން ޖެހެ އެވެ. އޭރު ރާއްޖެ އޮތީ އަސާސީ ހައްގުތައް ގެއްލި، އެއްވެސް މިނިވަން ކަމެއް ނެތް ހާލަތެއްގައި ކަމަށް ވިދާޅުވި އެވެ. އަދި ކޮރަޕްޝަނާއި ވައްކަން އާދައިގެ ކަމަކަށްވެ ތަރައްގީގެ ނަމުގައި ވެރިންގެ ޖީބުތައް ފުރަމުންދިޔަ ކަމަށް ވެސް ރައީސް ވިދާޅުވި އެވެ.\nމިރޭގެ ޖަލްސާގައި ރައީސް ވާހަކަ ދައްކަވަނީ: ސަރުކާރުން ކަމެއް ނުކުރާ ކަމަށް ދައްކާ ވާހަކަ އަށް ރައްދު ދެއްވި-- ފޮޓޯ: އެމްޑީޕީ\nރައީސް ވިދާޅުވި ގޮތުގައި ރައްޔިތުން މި ސަރުކާރު ގެނައީ އެ ހާލަތު ބަދަލު ކުރާށެވެ. ކުރު މުއްދަތުގެ ތެރޭގައި ނަތީޖާ ވެސް ފެންނަމުން އަންނަ ކަމަށް ވިދާޅުވި އެވެ.\nއެމަނިކުފާނު ވިދާޅުވީ ވެރިކަމަށް ވަޑައިގެންނެވިއިރު ރާއްޖެ އޮތީ ބޭރު ދުނިޔޭގައި ބިކަވެފައި ކަމަށާއި ރައްޓެހި ކަމުގެ ގުޅުން އޮތީ އެންމެ ދެ ގައުމާ ކަމަށެވެ. މި ސަރުކާރުން ހާރިޖީ ސިޔާސަތައް ގެނައި ބަދަލާއެކު ދުނިޔޭގެ އާއިލާތެރެ އަށް ވަދެ ރާއްޖެ އަކީ މިއަދު އެންމެނާ އެކު އުޅެން ދަންނަ ގައުމެއް ކަމަށް ރައީސް ވިދާޅުވި އެވެ.\nއަދި އޭގެ ސަބަބުން، ރައީސް ވިދާޅުވި ގޮތުގައި، ރާއްޖެ އަށް ލިބޭ އެހީ އާއި ވަސީލަތް ވަނީ އިތުރުވެފަ އެވެ.\nމި ސަރުކާރުގެ ކުރު މުއްދަތުގެ ތެރޭގައި ކުރިއަށް ގެންދިޔަ ކަންކަން ފާހަގަ ކުރައްވައި ރައީސް ވިދާޅުވީ ޕެންޝަން ފައިސާ އިން ހައްޖަށް ދެވޭނެ ގޮތް ހަމަޖައްސާފައިވާ ކަމަށެވެ. އަދި އެކަން ފުރިހަމަ ކުރުމުގެ މަސައްކަތް ވެސް ކުރަމުން އަންނަ ކަމަށް ވިދާޅުވި އެވެ.\nރައީސް ވިދާޅުވި ގޮތުގައި އެތެރޭގެ އުދުހުންތަކުގެ އަގު ހެޔޮކޮށް، ތައުލީމީ ނިޒާމަށް ވެސް ބަދަލުތަކެއް ވަނީ ގެނެސްފަ އެވެ. ހިލޭ ޑިގްރީ އަށް ކިޔެވުމުގެ ފުރުސަތު ހުޅުވާލާފައިވާ އިރު ސްޓޫޑެންޓް ލޯންގެ އިންޓްރެސްޓް ރޭޓާއި މަހަކު ދައްކަން ޖެހޭ އަދަދު ކުޑަކޮށްފައިވާ ކަން ވެސް ފާހަގަކުރެއްވި އެވެ.\nމަސްވެރިން ކިރާ މަހަށް ވަގުތުން ފައިސާ ދިނުމަކީ މި ސަރުކާރުގެ ވައުދަކަށް ވާ އިރު ފެށޭ ހަފްތާގެ ތެރޭގައި އެ ކަންކަން ހަމަޖެހިގެން ދާނެ ކަމަށް ރައީސް ވިދާޅުވި އެވެ. އެކަން ކުރުމަށް ކުރިން އަންދާޒާ ކުރިވަރަށް ވުރެން ހަފްތާއަކު6މިލިއަން ރުފިޔާ އިތުރަށް ދޭން ޖެހޭ ކަމަށާއި ރާއްޖޭގެ މަސްވެރިކަން މިދުވަސް ވަރު ވަރަށް ރަނގަޅު ކަމަށް ރައީސް ވިދާޅުވި އެވެ.\nއެމަނިކުފާނު ވިދާޅުވީ ރާއްޖެ ތަރައްގީ ކުރެވޭނީ ކައުންސިލްތަކަށް ބާރުތައް ދީގެން ކަމަށްވާއިރު ގާނޫނީ ގޮތުންނާއި މާލީ ގޮތުން ބާރުތައް ދޭން ޖެހޭ ކަމަށް އަބަދުވެސް ގަބޫލު ކުރައްވާ ކަމަށެވެ. އަދި ލާމަރުކަޒީ ގާނޫނު އިސްލާހުކޮށް އެ ބާރުތައް ކައުންސިލްތަކަށް ދެއްވާނެ ކަމަށް މިރޭ ވެސް ވިދާޅުވި އެވެ.\nރ. އަތޮޅަކީ ބޮޑު އަތޮޅެއް ކަމަށްވާ އިރު އަތޮޅުގެ ތަރައްގީ އަށް ގިނަ ކަންތައްތަކެއް ބޭނުންވާ ކަމަށް ރައީސް ވިދާޅުވި އެވެ. އަލިފުށީ ޓާފް ދަނޑުގެ މަސައްކަތާއި ބިން ހިއްކުމުގެ މަސައްކަތް ވަރަށް އަވަހަށް ފަށާނެ ކަމަށް ރައީސް ވިދާޅުވި އެވެ. އަދި އެ އަތޮޅު އެހެން ރަށްރަށުގައި ފެނާއި ނަރުދަމާ ގާއިމު ކުރުމާއި އެހެނިހެން މަޝްރޫތައް މި އަހަރު ފަށާނެ ކަން ވެސް ރައީސް އިއުލާން ކުރެއްވި އެވެ.\nއިތުރު ލިޔުންތައް އެމްޑީޕީ މަސްވެރިކަން ތަރައްގީގެ މަޝްރޫއުތައް ސަރުކާރު ރައީސް އިބްރާހިމް މުހައްމަދު ސޯލިހް ރ. އަލިފުށި ރައީސް އަބްދުﷲ ޔާމީން ރައްޔިތުންގެ މަޖިލީހުގެ އިންތިޚާބު 2019


São Paulo ge school akah badi jahai7dharivarun maraalaifi – adduLIVE\nސައު ޕައޮލޯގެ ސްކޫލަކަށް ދިން ބަޑީގެ ހަމަލާއެއްގައި ހަތް ދަރިވަރުން މަރުވެއްޖެ\n0 Mar 13, 2019, 21:04 ލިޔުނީ އައިޝަތު ފަތުހީ\nހަމަލާއަށްފަހު ގާތްތިމާގެ މީހުން ސްކޫލް ކުރިމައްޗަށް އެއްވެފައި - ފޮޓޯ: ރޮއިޓާސް\nދެކުނު އިރުމަތީ ބްރެސިލްގެ ސްކޫލަކަށް ދެ މީހަކު ވެގެން ދިން ބަޑީގެ ހަމަލާއެއްގައި މަދުވެގެން ހަތް ދަރިވަރުންނާއި މުވައްޒަފަކު މަރުވެފައިވާ ކަމަށް އޮފިޝަލުން ބުނެފި އެވެ.\nރާއްޖޭ ގަޑިން އިރުއޮއްސި 18:30 ހާއިރު މި ހާދިސާ ހިނގާފައި ވަނީ ސައޮ ޕައޮލޯ ކައިރީ އޮންނަ ސުޒާނޯގެ ސަރުކާރު ސްކޫލެއްގެ ދަރިވަރުންގެ ބްރޭކް ގަޑީގައެވެ.\nފުލުހުންނާއި ހަވާލާދީ "ބީބީސީ" އިން ރިޕޯޓްކުރާ ގޮތުގައި ހަމަލާ ދިން ދެ މީހުން ވަނީ ހަމަލާއަށްފަހު އަމިއްލަ ގަޔަށް ބަޑިޖަހައިގެން މަރުވެފައެވެ.\nބަޑީގެ ހަމަލާތަކަކީ ބްރެޒިލްގައި އާންމު ކަމަކަށް ވީނަމަވެސް، މި ބާވަތުގެ ހާދިސާތަކަކީ އާންމު ކަމެއް ނޫނެވެ.\nމިދިޔަ ޖެނުއަރީ މަހު ވެރިކަމާއި ހަވާލުވެވަޑައިގަތް ރައީސް ޖައިރް ބޮލްސޮނާރޯ ވަނީ ޤަވާއިދާއި އެއްގޮތަށް ދިރިއުޅޭ ރައްޔިތުންނަށް ބަޑި ގެންގުޅުން ފަސޭހަކޮށްދޭ ޤަރާރެއްގައި ސޮއިކޮށްފަ އެވެ. އެ ޤަރާރުގައި ސޮއިކުރުމަކީ އޭނާގެ ރިޔާސީ ވައުދުފުޅެކެވެ.\nހަމަލާ ދިން ކަމަށް ތުހުމަތުކުރެވޭ މީހުންނާއި މަރުވި ދަރިވަރުންގެ ނަންތައް އަދި ހާމަކޮށްފައި ނުވާއިރު، ލަފާކުރެވޭ ގޮތުގައި ހަމަލާ ދީފައި ވަނީ މީގެ ކުރިން އެ ސްކޫލްގައި ކިޔެވި ދަރިވަރުން ކަމުގައިވާ އުމުރުން 20 އަހަރާއި 25 އަހަރާއި ދެމެދުގެ ދެ މީހުންނެވެ. ފުލުހުން ބުނީ މި ހަމަލާދިނުމުގެ މަޤްޞަދު އަދި ސާފުވެފައި ނުވާ ކަމަށެވެ.\nއެ ސްކޫލްގައި އުމުރުން ހަ އަހަރާއި 18 އަހަރާއި ދެމެދުގެ ގާތްގަނޑަކަށް 1،000 ޕްރައިމަރީ އަދި ސެކަންޑަރީ ދަރިވަރުން ތަޢުލީމް ހާސިލްކުރަމުންދެއެވެ. އެ ސްކޫލް ހުންނަނީ ސައޮ ޕައޮލޯ އިން 50 ކިލޯމީޓަރު ދުރުގައި ސުޒާނޯގަ އެވެ.\nހާދިސާ ހިނގި ވަގުތު ސްކޫލްގައި ތިބީ ހަމައެކަނި ސެކަންޑަރީ ދަރިވަރުން ކަމަށް މަޢުލޫމާތު ލިބެއެވެ. ފުލުހުން ބުނީ ދުނިދަނޑި އަކާއި ގޮވާޒާތުގެ ތަކެތި ވެސް ފެނިފައިވާ ކަމަށެވެ.